title: Helmi Kuusi

text: Helmi Kuusen serkkuja olivat kansanrunoudentutkija ja akateemikko Matti Kuusi sekä sosiaalipoliitikko ja Alkon pääjohtaja Pekka Kuusi. Hänen setänsä oli sosiaalipoliitikko Eino Kuusi ja isoisänsä kansansivistys- ja raittiusmies Aksel August Granfelt.


title: Helmi Kuusi

text: Helmi Kuusi opiskeli Suomen Taideyhdistyksen piirustuskoulussa vuosina 1931 ja 1937–1938, Taideteollisuuskeskuskoulussa 1931–1932, Turun Taideyhdistyksen piirustuskoulussa 1936–1937 ja Chelsea Polytechnicumissa Lontoossa 1935. Sotien jälkeen hän jatkoi opintojaan Ruotsin kuninkaallisessa taideakatemiassa Tukholmassa vuonna 1948 sekä Académie Julianissa Pariisissa 1949–1950 ja 1954. Hän on toiminut opettajana ABC-piirustuskoulussa 1953–1965 sekä Imatran ja Lappeenrannan taidekouluissa 1955–1956.


title: Helmi Kuusi

text: Ensimmäisen kerran Kuusen töitä oli esillä näyttelyssä vuonna 1933. Ensimmäinen yksityisnäyttely avattiin tammikuussa 1946 Bäcksbackan Taidesalongissa Bulevardilla. Taiteilijan teoksia oli runsaasti esillä näyttelyissä Suomessa ja ulkomailla. Vaikka Kuusen maalauksia ei enää 1960-luvun jälkeen nähty näyttelyissä ja grafiikkaakin harvoin, hän kuitenkin työskenteli elämänsä viimeisiin vuosiin asti.


title: Helmi Kuusi

text: Helmi Kuusi opetti ABC-piirustuskoulussa vuosina 1953 - 1965, Imatran ja Lappeenrannan taidekoulussa 1955 - 1956 sekä toimi Imatran taidemuseon intendenttinä 1955-1956. Hän teki kuvituksia ja toimi taidearvostelijana.


title: Helmi Kuusi

text: Helmi Kuusi oli Suomen Taidegraafikoiden jäsen ja sihteeri, Taidemaalariliiton jäsen, Suomen Taiteilijaseuran hallituksen varajäsen ja edustajiston jäsen, Suomen Pohjoismaisen Taideliiton hallituksen ja edustajiston jäsen sekä Kuvataiteilijaseniorien sihteeri.


title: Helmi Kuusi

text: Helmi Kuusi halusi olla yhtä lailla taidemaalari kuin graafikkokin ja pitää nämä kaksi aluetta erillään, myös aihemaailmassa.


title: Helmi Kuusi

text: Helmi Kuusi tunnetaan ilmiömäisenä piirtäjänä. Täyteen piirrettyjä lehtiöitä on säilynyt yli 300 kappaletta. Ne ulottuvat 1950-luvulta 1990-luvulle, mutta piirroksia on myös edeltäviltä vuosikymmeniltä. Kuusi piirsi kaikkea mitä hän näki. Piirustuspaikkoja olivat muun muassa Helsingin katu- ja puistomaisemat ja Mäntyharjun rantamaisemat, Monissa luonnoksissa on itäsuomalaista vaaramaisemaa ja maanviljelysmiljöötä. Kuusen piirrosten maailmassa on 1950-luvun Suomen hiljaisuutta ja kiireettömyyttä.


title: Helmi Kuusi

text: Kuusi teki ensimmäiset grafiikkansa opiskellessaan Lontoossa, Chelsea Polytechnicum -opistossa 1934-35. Pääasiallisesti hän keskittyi kuivaneulatekniikkaan, mutta käytti myös muita syväpainomenetelmiä, kuten viivasyövytystä. Kuusen grafiikan vedokset syntyivät usein luonnospiirrosten pohjalta, joita hän kehitteli ja työsti teoksiksi joskus vasta vuosienkin jälkeen. Piirtäminen toimi tärkeänä apuvälineenä näköhavaintojen ja elämysten tallettamisessa. Keskeinen elementti Kuusen grafiikoissa on valo, jonka avulla hän loi teoksiinsa erilaisia herkkiä, valonhämyisiä tunnelmia. Kuusen kuivaneulatekniikalla tehdyille teoksille ominaista on ilmeikäs ja epäsystemaattinen pirustustekniikka sekä hennot ja hauraan tuntuiset viivat. 1970-luvulla Kuusi otti kuivaneulan tueksi mezzotintorouhimen, jonka seurauksena teosten viiva pehmeni edelleen ja lopulta melkein hävisi. 1930-luvulla Kuusi teki pääasiassa henkilöaiheista grafiikkaa. Teoksissa toistuivat usein muun muassa äiti ja lapsi -teema sekä erilaiset henkilösommitelmat.1940-luvulta lähtien Kuusi keskittyi grafiikassaan enemmän maisemakuvaukseen.


title: Helmi Kuusi

text: Maalauksissaan Kuusi korosti värien merkitystä tunteiden ilmentäjinä. Pääasiassa Kuusen maalaukset ovat maisemia, joissa taiteilija ei pyrkinyt realistiseen esitystapaan vaan tavoittamaan voimakkaiden värien avulla maisemien häneen jättäneen tunnelman, maisemakokemuksen. Toisinaan Kuusen maisemamaalauksissa esiintyy myös henkilöhahmoja.


title: Aegna

text: Aegna on saari Tallinnanlahdella Virossa 14 kilometriä Tallinnasta pohjoiseen. Aegna on myös Tallinnan Kesklinnan kaupunginosaan kuuluva asuinalue. Sen pinta-ala on 301 hehtaaria ja väkiluku 16 henkeä (1.1.2018).


title: Aegna

text: Bolsevikkijoukot joutuivat vetäytymään Virosta helmikuussa 1918 saksalaishyökkäyksen pelossa, tuhoten poistuessaan Aegnan saarelle sijoitetut järeät tykkiasemat. Järeän patterin ammusvarastot räjäytettiin, upseerien asuintilat tuhottiin ja kasarmitilat poltettiin.


title: Aegna

text: Virolaiset näkivät patterien käyttökuntoon palauttamisen erittäin tärkeänä niiden Tallinnalle antaman suojan takia. Saarelle lähti 11. marraskuuta 1918 ryhmä kartoittamaan ja luetteloimaan jäljelle jäänyttä sotilasmateriaalia. Viron asevoimien ensimmäiset sotilaat saapuivat Aegnalle paria päivää myöhemmin 13. marraskuuta. Saarella tehdyt materiaalikartoitukset antoivat karun kuvan alueen tilasta: patterit oli tuhottu ja muut rakennukset poltettu. Irtaimistoa oli ryöstetty merkittävissä määrin.


title: Aegna

text: Saaren puolustus jäi alkuun pääasiassa kodinturvajoukkojen muodostamien pienten osastojen vastuulle. Infrastrkstuurin puuttuessa saarelle sijoitetut asevoimien sotilaat majoitettiin maatilarakennuksiin ja maakellareihin.


title: Aegna

text: Tallinnan puolustuksen kannalta oleellisimpana nähtiin saaren 12 tuuman patterin (entiseltä nimeltään rannikkopatteri 15) kunnostaminen. Tehtävä asettui patterin päällikön sijaiseksi 10. huhtikuuta 1919 määrätylle Jaak Feldmannille. Hän kartoitti järeän patterin tilan, mikä osoittautui huonoksi. Oikea tykkitorni oli rikkoutunut ja ampumatarviketila romahtanut. Vasemman tornin betonirakenteet olivat halkeilleet. Molempien tornien sisällä olleet järjestelmät olivat osittain vaurioituneet.


title: Aegna

text: Feldmann palasi saarelle muutamia päiviä katselmuksensa jälkeen 14. huhtikuuta mukanaan tykistöasiantuntijana tunnettu 2. arvoluokan kapteeni Gebhardt, telakkainsinööri Hendrikson, sekä joukko kunnostukseen tarvittuja ammattimiehiä. Kunnostustyöt aloitettiin poistamalla räjähtämättömät ampumatarvikkeet tykkiasemista. Saaren voimalaitos oli tuhottu, minkä takia Aegnalle varavoimaksi lokomobiili. Aegnalle sijoitettu työvoima kohdistettiin alkuun pääasiassa 12 tuuman patterin oikeanpuolimmaisen panssaritornin kunnostamiseen.


title: Aegna

text: Patterin keskiosassa sijainnut komentopaikka sai uuden kupolin Naissaaresta ja tykkiasemia ja niiden järjestelmiä korjattiin Hiidenmaan Tahkunassa sijainneesta 12 tuuman patterista puretuilla osilla. Kunnostustyöt etenivät hyvin, ja 12 tuuman patterin ensimmäisen tykin koelaukaus päästiin ampumaan 1. toukokuuta 1919. Järeän patterin kunnostaminen jatkui juhannukseen 1919.


title: Aegna

text: Saksalaisten aikaan rakentamiin kevyempiin tykkipatterieihin sijoitettiin kaksi kuusituumaista tykkiä, joiden komentajaksi määrättiin 16. kesäkuuta 1919 aliupseeri Sinisoff. Kuuden tuuman patterista tuli 10. lokakuuta 1919 rannikkopatteri 2 (rannapatarei nr 2).


title: Aegna

text: Entinen rannikkopatteri 14 oli selvinnyt liki kunnossa, mutta oli aseistamaton. Patteri varustettiin kahdella 130 mm tykillä ja sai päällikökseen 1. toukokuuta 1919 luutnantti Ernst Koggerin. Päällikön tehtävät siirtyivät 3. kesäkuuta aliupseeri Järvelle ja 20. elokuuta kapteeni Melkoville. 130 mm patteri uudelleennimettiin 10. lokakuuta 1919 rannikkopatteri 3:ksi (rannapatarei nr 3).


title: Aegna

text: Aegnan saaren kommendanttina toimi alkuun luutnantti Arro, ja 13. toukokuuta 1919 alkaen luutnantti Paulson.


title: Johnny Carson

text: John William "Johnny" Carson (23. lokakuuta 1925 Corning, Iowa – 23. tammikuuta 2005 Los Angeles, Kalifornia) oli yhdysvaltalainen näyttelijä ja koomikko, joka tunnetaan 30 vuoden ajan isännöimästään televisio-ohjelmasta "The Tonight Show Starring Johnny Carson". Hänen tyylinsä on vaikuttanut lukuisiin myöhemmän polven juontajiin, ja häntä pidetään yhtenä Yhdysvaltojen tunnetuimpana TV-kasvona.


title: Johnny Carson

text: Carson aloitti uransa viihteen parissa jo vuonna 1950, juontaen erilaisia visailu- ja keskusteluohjelmia niin televisiossa kuin radiossakin. NBC:n The Tonight Show’n isännäksi hän pääsi vuonna 1962 ja jatkoi aina vuoteen 1992 saakka. Carsonin edeltäjä The Tonight Show'ssa oli Jack Paar ja seuraaja Jay Leno.


title: Johnny Carson

text: Vuonna 1987 Carson valittiin Television Academy Hall of Fameen. Hän voitti urallaan kuusi Emmy-palkintoa. Jäätyään eläkkeelle 1992 hän sai Yhdysvaltojen korkeimman siviilikunniamerkin Presidential Medal of Freedomin. Hänellä on myös tähti Hollywood Walk of Famella.


title: Johnny Carson

text: Johnny Carson oli vierailijana Simpsonien neljännen tuotantokauden päätösjaksossa "Gabbo vai Krusty" vuonna 1993. Carson oli innokas tenniksen pelaaja, ja tämä tuotiin jaksossa ilmi.


title: Johnny Carson

text: Carson oli naimisissa neljä kertaa. Vaimot olivat Joan "Jody" Wolcot (1949–1963, liitosta syntyi kolme lasta), Joanne Copeland (1963–1972), Joanna Holland (1972–1985) ja Alexis Maas (vuodesta 1987 Carsonin kuolemaan).


title: Johnny Carson

text: Carson oli tunnettu ketjutupakoitsija. Hän kuoli keuhkoahtaumatautiin 79-vuotiaana kotonaan Malibussa, Kaliforniassa.


title: Charles Curtis

text: Charles Curtis (25. tammikuuta 1860 – 8. helmikuuta 1936) oli yhdysvaltalainen poliitikko. Hän oli Yhdysvaltain varapresidentti vuosina 1929–1933.


title: Charles Curtis

text: Republikaanipuolueen edustaja Curtis valittiin vuonna 1893 Kansasin osavaltiosta edustajainhuoneeseen, josta hän erosi 1907 tultuaan valituksi Yhdysvaltain senaattiin. Hänen kautensa päättyi 1913 ja hän toimi senaattorina myös vuosina 1915–1929. Hän toimi senaatin enemmistöjohtajana 1925–1929.


title: Charles Curtis

text: Curtis valittiin varapresidentiksi vuonna 1929, Herbert Hooverin voitettua presidentinvaalin.


title: Helene (kuu)

text: Helene on Saturnuksen kuu. Sen löysivät Pierre Laques ja Jean Lecacheux vuonna 1980 Ranskassa sijaitsevasta Pic du Midi -observatoriosta tehtyjen havaintojen perusteella. Kuulle annettiin väliaikainen nimi S/1980 S 6. Vuonna 1988 se nimettiin virallisesti kreikkalaisen mytologian Helenen mukaan. Kuulla on myös nimitys Saturn XII.


title: Helene (kuu)

text: Helene on pieni ja epäsäännöllisen muotoinen kuu, jonka säde on 16 km. Se kiertää samalla radalla Dione-kuun kanssa, sen edellä Lagrangen pisteessä L.


title: Dodge Aspen

text: Dodge Aspen on vuosina 1976–1980 valmistettu yhdysvaltalainen automalli, jota valmisti Chrysler Corporation.


title: Dodge Aspen

text: Aspenilla oli sisarmalli, jota kutsuttiin nimellä Plymouth Volaré. Plymouthin versio erosi Aspenista vain hieman ulkonäöllisesti. Nämä "F-body"-korisarjaa edustavat autot valittiin Yhdysvalloissa vuoden autoksi 1976.


title: Dodge Aspen

text: Moottorivaihtoehtoja olivat aiemmasta malleista tutut 6-sylinterinen 225 cid -kokoinen noin 115 nethp (SAE) -tehoinen rivimoottori ja perinteiset 318cid ja 360 cid V8-pikkulohkomoottorit.


title: Dodge Aspen

text: Aspenia sai neliovisena sedanina, farmarina ja kaksiovisena coupéna. Dodge Aspenin valmistus alkoi Dodge Dartin valmistuksen loputtua. Hetken aikaa Aspenia kutsuttiin A-body-sarjan edustajaksi, mutta nimitys vaihtui lähes hetimmiten F-bodyyn. Aspen olikin Dartiin verrattuna paljon hienostuneempi ja mukavuuspainotteinen. Vuonna 1978 sedan-mallin takavalot muuttuivat neliskulmaisiksi ja suuremmiksi. Vuonna 1980 etuvalot muuttuivat pyöreistä neliskulmaisiksi, minkä myötä konepelti ja etusäleikkö muuttuivat myös vähän. Aspen-malliston valmistus päättyi vuonna 1980, jonka jälkeen Chrysler aloitti Dodge Aries -malliston tekemisen.


title: Godless Savage Garden

text: Godless Savage Garden on Dimmu Borgirin vuonna 1998 julkaisema kokoelmalevy For All Tidin, Enthrone Darkness Triumphantin ja Stormblåstin kappaleista. Mukana on myös muutamia uusia kappaleita ja live-esityksiä.


title: Dodge Dart

text: Dodge Dart on Dodgen vuosina 1960–1976 valmistama automalli. Viimeiset Dodge Dartit valmistuivat vuonna 1976, jonka jälkeen Chrysler aloitti Dodge Aspen -automallin valmistuksen.


title: Dodge Dart

text: Dodge Dartin tuotanto aloitettiin vuonna 1960, jolloin se oli aivan oma korimallinsa. Vuonna 1963 Se "uudelleensyntyi" ja sitä alettiin rakentaa Plymouth Valiantin A-Body pohjalevylle.


title: Dodge Dart

text:
(1963-eteenpäin) mallisto koostui kolmesta perusmallista; 170, varustellummasta 270-sarjasta, ja urheilullisesta GT-mallista. Myöhemmin 170-sarja nimettiin yksinkertaisesti pelkäksi "Dart"-malliksi. Suurin osa Suomeen uutena myydyistä olivat 170-sarjaa tai myöhemmin pelkkiä Dart-malleja, mutta parempiakin myytiin ja joitakin GT-mallejakin myytiin uutena.
Muut erikoisemmat mallit olivat:


title: Dodge Dart

text: GT Dart: Hardtop- tai avomalli., sisältää erilliset etupenkit, keskikonsolin, GT-kylkilistat sekä lattiavaihdekepin. Nämä Dartit olivat kaksiovisia ja se oli eräänlainen suorituskykypaketti.


title: Dodge Dart

text: GTS Dart: (1968-70) Oli saatavilla joko 340 kuutiotuumaisella tai 383 kuutiotuumaisella V8-moottorilla. Tämä urheilullisin malli sisälsi uudenlaiset pakoputket, rallijousituksen ja E70-14 Red Streak-renkaat. Suurimmassa osassa GTS Dartteja oli Hutstin suunnittelema 4-vaihteinen manuaalivaihteisto tai Torque Flite-automaattivaihteisto. Ulkoisia muutoksia GTS-mallissa oli 14x5.5-tuumaiset vanteet, ralliraidoitus,GTS-erikoismerkit ja konepellin ilmanottoaukot.


title: Dodge Dart

text: HEMI Dart: Vuonna 1968 Dodge suunnitteli Hurst-Campbell inc.:n kanssa erikoismallin, joka sisälsi 426 kuutiotuumaisen ja 600 hevosvoimaa tuottavan Street Hemin lisäksi lasikuituiset etulokasuojat ja konepellin sekä kevytmetallipuskurit. Autossa ei ollut ikkunaveivejä, vaan ikkunat avattiin vetämällä nahkaista vyötä, joka oli kiinni ikkunassa. Takapyörän aukot oli levennetty mahdollisimman suureksi, ja niiden sisältä löytyi slicks-renkaat. HEMI Darteissa ei myöskään ollut peilejä, radiota, sisälokasuojia tai takapekkiä painon vähentämisen vuoksi. HEMI Dart ei ollut tieliikennekelpoinen, vaan se suunniteltiin kilpa-autoksi. Varttimailin tämä auto suoriutui 10 sekunnissa. HEMI Dart on edelleen nopein vakioauto varttimaililla.


title: Dodge Dart

text: Swinger: Hardtop-malli, joka sisälsi Swinger kylkilistat, 340cid V8 moottorin, 3-puolaisen ratin, ralli-jousituksen. "Bumble Bee" -raidoituksen taakse, ja vinyylikaton. Swinger oli pitkälti samanalainen kuin GT, ainoita eroavaisuuksia olivat sohvapenkki edessä, ja Swinger tekstit. Swingeriä valmistettiin enemmän, ja se oli halvempi.


title: Dodge Dart

text: Demon: Demon oli Dartin Fastback malli, jota valmistettiin vuosina 1970-72. Se perustui pitkälti sisareensa Plymoth Dusteriin. Demonissa oli 108 tuumaa pitkä akseliväli (3 tuumaa lyhyempi kuin Dartissa). Ulkonäöltään auto oli kuitenkin aivan erilainen kuin Dart, vuonna 1971 takavaloina olivat 6 pystyvaloa molemmilla puolilla (4 punaista, 2 valkoista). Vuonna 1972 ne korvaantuivat kahdella pitkulavalolla. Maskit olivat täysin samanlaiset, kun vastaavan vuosimallin Darteissa. Varusteita olivat 3 vaihteinen täysin synkronisoitu vaihteisto lattiavaihdekepillä, heavy-duty jousitus, E70x14 renkaat, raidat, ja tuplapakoputket. Lisämaksusta autoon sai kaksoisilma-aukot konepeltiin, mattamustan konepellin, takaspoilerin, "Tuff" -ratin, 4-vaihteisen manuaalivaihteiston, Torque Flire automaattivaihteiston, ja uusitun sisustan.


title: Dodge Dart

text: Sport: Dodge Dart Demonin seuraaja vuodesta 1973 eteenpäin. Ei suuria muutoksia Demoniin nähden, paitsi muuttuva keula vuosimallista toiseen sekä takavalot.Kiihtyvyys 0-100km/h:Varttimaili:


title: Plymouth Valiant

text: Plymouth Valiant oli vuosina 1960–1976 valmistettu yhdysvaltalainen automalli, jota valmisti Chrysler. Plymouth Valiant oli aikanaan suosittu perheauto ja yksi edullisimmista Plymouth-malleista. Plymouth Valiantin valmistus loppui vuonna 1976. Myöhemmin Chrysler käytti Valiant-nimeä valmistaessaan Chrysler Valiant -automallia Australiassa. Valiantista valmistettiin myös mallia Valiant Signet.


title: Plymouth Valiant

text: Suomessa Plymouth Valiantin neliovinen malli oli 1960-luvulla melko suosittu taksikäytössä. Maahantuojana oli muitakin Chryslerin malleja edustanut Berner Oy. Valiant oli hankintahinnaltaan edullisimpia yhdysvaltalaisia henkilöautoja; vuonna 1965 se maksoi 12 960 markkaa (vuoden 2005 rahassa 19 500 euroa) ja oli samassa hintaluokassa muun muassa Citroën DS:n, Peugeot 404:n, Toyota Crownin ja Volvo Amazonin kanssa.


title: Raimo Lintuniemi

text: Raimo Lintuniemi (12. huhtikuuta 1934 Helsinki – 24. syyskuuta 2000 Helsinki) oli ekonomi, joka toimi myös tv-ohjelmien juontajana.


title: Raimo Lintuniemi

text: Lintuniemi pääsi ylioppilaaksi 1953 ja valmistui ekonomiksi 1965. Hän oli työssä Huoneistokeskus Oy:ssä 1956–1961, Radiotukussa 1961–1968 ja tiedotussihteerinä Kesko Oy:ssä 1968–1970. Vuosina 1970–1999 Lintuniemi toimi Tupakkatehtaiden yhdistyksen asiamiehenä. Tässä tehtävässä hän herätti ristiriitoja vähätellessään tupakanpolton terveydellisiä haittavaikutuksia muun muassa Pentti Ahon tupakkaoikeudenkäynnin yhteydessä.


title: Raimo Lintuniemi

text: Lintuniemi toimi päätyönsä ohella juontajana monissa tv- ja radio-ohjelmissa, konserteissa ja juhlatilaisuuksissa. Hän oli myös vakiojäsenenä MTV:n Levyraati-ohjelmassa. Hän oli maan huomattavimpia operettimusiikin asiantuntijoita.


title: Plymouth Fury

text: Plymouth Fury oli vuosina 1956–1978 valmistettu yhdysvaltalainen automalli, jota valmisti Chrysler. Automalli oli tunnettu suuresta koostaan. Vuosimalli 1975 muuttui hieman pienemmäksi, niin sanottuun keskikokoluokkaan. Viimeiset Plymouth Furyt valmistuivat vuonna 1978.


title: Plymouth Fury

text: Stephen Kingin romaanissa "Christine, tappaja-auto" esiintyvä auto on Plymouth Fury vuosimallia 1958.


title: Pohjoismaiden investointipankki

text: Pohjoismaiden Investointipankki on kahdeksan jäsenmaan (Islanti, Latvia, Liettua, Norja, Ruotsi, Suomi, Tanska ja Viro) omistama kansainvälinen rahoituslaitos. Pankki rahoittaa yksityisiä ja julkisia investointihankkeita sekä jäsenmaissa että niiden ulkopuolella.


title: Pohjoismaiden investointipankki

text: NIB keskittyy lainanannossaan seuraaviin liiketoiminta-alueisiin:


title: Pohjoismaiden investointipankki

text: NIB arvioi kaikki rahoittamansa projektit kestävän kehityksen näkökulmasta. NIB analysoi erityisesti projektien suoria ja epäsuoria vaikutuksia kilpailukykyyn ja ympäristöön.


title: Pohjoismaiden investointipankki

text: NIB hankkii luotonannossaan tarvitsemansa varat kansainvälisiltä pääomamarkkinoilta. NIBin joukkovelkakirjalainoilla on paras mahdollinen luottokelpoisuusluokitus.


title: Pohjoismaiden investointipankki

text: Pankin pääkonttori on Helsingissä.


title: Mulholland Drive

text: Mulholland Drive on vuonna 2001 ensi-iltansa saanut David Lynchin käsikirjoittama ja ohjaama elokuva, jonka pääosissa näyttelevät Naomi Watts, Laura Harring ja Justin Theroux. Elokuva nimitettiin Oscar-ehdokkaaksi parhaan ohjauksen kategoriassa vuonna 2002. Se kertoo kahden naisen peloista ja mielihaluista Los Angelesissa.


title: Mulholland Drive

text: Vuonna 2016 "Mulholland Drive" äänestettiin BBC:n kyselyssä tämän vuosisadan parhaaksi elokuvaksi. Äänestäjinä oli 177 elokuva-asiantuntijaa eri puolilta maailmaa. "The New York Timesin" kriitikot valitsivat "Mulholland Driven" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Mulholland Drive

text: Elokuva kuvattiin alun perin vuonna 1999 kahdeksan miljoonan dollarin budjetilla kahden tunnin televisiosarjan pilotiksi ABC-kanavalle. Lynchin on arvioitu kaavailleen siitä jopa menestyssarja "Twin Peaksin" seuraajaa. ABC ei tilannutkaan sarjaa, joten vuotta myöhemmin ranskalainen yhtiö Canal Plus osti elokuvan oikeudet ABC:ltä ja antoi seitsemän miljoonan dollarin budjetin 45 minuuttia kestävien lisäkohtauksien kuvaamiseen, jotta teos saataisiin muutettua elokuvaksi.


title: Elias (filosofi)

text: Elias (500-luku?) oli uusplatonilainen filosofinen kirjailija, jonka nimi liitetään joihinkin Aristoteleen ja Porfyrioksen kommentaarien käsikirjoituksiin. Tekstillisten tyyliseikkojen vuoksi tutkijat ovat olettaneet, että Elias kuului Davidin tavoin Olympiodoroksen koulukuntaan ja oli tämän oppilas. Tuolloin hän olisi vaikuttanut Aleksandriassa 500-luvun jälkimmäisellä puoliskolla.


title: Elias (filosofi)

text: Todistusaineisto tällaisen henkilön olemassaolosta on kuitenkin vähäinen. Siksi nimellä viitataan usein lähinnä kirjoituksiin, jotka kulkevat hänen nimellään. Näihin kuuluvat kommentaarit Porfyrioksen teokseen "Isagoge" sekä Aristoteleen teoksiin "Kategoriat" ja "Ensimmäinen analytiikka".


title: Elias (filosofi)

text: Nimensä perusteella Elias on saattanut olla kristitty.


title: Reveal

text: Reveal on yhdysvaltalaisen rockyhtyeen R.E.M:n vuonna 2001 ilmestynyt albumi. Se on yhtyeen kahdestoista täysmittainen studioalbumi. Levyn ensimmäinen single oli "Imitation of Life".


title: Reveal

text: Reveal myi edeltäjäänsä "" paremmin ja nousi Britannian albumilistan ykköseksi. Yhdysvalloissa levy oli Billboard 200 -listalla parhaimmillaan kuudes.


title: Reveal

text: Kaikki kappaleet Buck, Mills ja Stipe.


title: Aku Ankan satasivuiset

text: Aku Ankan satasivuiset on vuosina 2005-2009 julkaistu Aku Ankka -sarjakuvakirjojen sarja. Sarjan kirjoissa on nimensä mukaisesti 100 sivua.


title: David (filosofi)

text: David (500-luku?) oli uusplatonilainen filosofinen kirjailija, jonka nimi esiintyy joissakin Porfyrioksen ja Aristoteleen teosten kommentaarien käsikirjoituksissa. Näihin kuuluvat kommentaari Porfyrioksen teokseen "Isagoge", sekä kommentaari Aristoteleen teokseen "Kategoriat". Jälkimmäisen katsotaan kuitenkin nykyään olevan Eliaan kirjoittama.


title: David (filosofi)

text: Davidiksi kutsuttu henkilö on mahdollisesti vaikuttanut Aleksandriassa 500-luvun puolessa välissä tai jälkimmäisellä puoliskolla. Hän on mahdollisesti ollut Olympiodoroksen oppilas. David yhdistetään usein varhaisen armenialaisen filosofian merkittävään nimeen, David Voittamattomaan, mutta tällainen on hyvin epävarmalla pohjalla: armenialaisen tradition mukaan tämä oli 400-luvulla elänyt teologi. David sekoitetaan tekstitraditiossa myös David Thessalonikilaiseen (k. n. 530) ja Niketas Paflagonialaiseen. On mahdollista, että todellinen kirjoittaja on anonyymi, ja tekstit on laitettu Davidin nimiin paljon myöhemmin.


title: David (filosofi)

text: Nimensä perusteella David on saattanut olla kristitty.


title: Polydeuces (kuu)

text: Polydeuces on pieni Saturnuksen kuu, joka kiertää samalla radalla Dione-kuun kanssa sen jäljessä Lagrangen pisteessä L. Polydeuces löydettiin 24. lokakuuta 2004 Cassini-luotaimen 21. lokakuuta 2004 ottamista kuvista ja sille annettiin väliaikainen nimi S/2004 S 5. Virallinen nimi annettiin 21. tammikuuta 2005 kreikkalaisen mytologian Polydeukesin mukaan. Kuulla on myös nimitys Saturn XXXIV.


title: Polydeuces (kuu)

text: Polydeuces vaeltaa tunnetuista Saturnuksen Lagrangen pisteissä sijaitsevista kuista kauimmaksi Lagrangen pisteestä. Kuun sijainti huojuu pisteestä L, joka sijaitsee 60° Dionen jäljessä, 31,4° jälkeen ja 26,1° kohti Dionea 790,931 päivän jaksossa.


title: André Theuriet

text: André Theuriet (8. lokakuuta 1833 Marly-le-Roi – 23. huhtikuuta 1907 Bourg-la-Reine) oli ranskalainen runoilija, romaanikirjailija ja näytelmäkirjailija. Hän oli myös Ranskan akatemian jäsen.


title: André Theuriet

text: Käytyään koulun Bar-le-Ducissa Theuriet toimi opettajana Toursissa vuosina 1859–1863. Sen jälkeen hän siirtyi opiskelemaan oikeustiedettä Pariisiin. Oikeustieteen opiskelujen päätyttyä hänestä tuli toimistopäällikkö Ranskan valtiovarainministeriöön. Hänet valittiin Ranskan akatemiaan 1896.


title: Jean Richepin

text: Jean Richepin (4. helmikuuta 1849 Médéa, Ranskan Algeria – 12. joulukuuta 1926 Pariisi) oli ranskalainen runoilija, romaanikirjailija ja näytelmäkirjailija. Hän oli myös Ranskan akatemian jäsen.


title: Jean Richepin

text: Tämä voimakkaasti vaikuttanut runoilija syntyi bretagnelaisen sotilaslääkärin poikana ja hän oli jo nuoruudessaan tunnettu vahvana asian ihmisenä ja tämä mahdollisesti lyseon suorittamisen loistavin arvosanoin. Tämän jälkeen hän jatkoi opintoja École normale supérieuressa vuoteen 1868 saakka, tämän jälkeen vuonna 1870 hän suoritti filosofian maisterin tutkinnon.


title: Jean Richepin

text: Sodan myötä hän sai sävähdyksen seikkailusta kun liittyi tarkka-ampujiin. Tällöin hän viehättyi vapaaseen elämään ja vietti neljä vuotta kuljeskellen. Hän ansaitsi tuona aikana elantonsa lehtimiehenä. opettajana, merimiehenä, lastaajana sekä Napolissa että Bordeaux’ssa. Vihdoin vuonna 1875 hän löysi Latinalaiskorttelin, jossa hän ryhtyi viettämään monipuolista elämää ja tutustui useisiin kirjallisiin henkilöihin.


title: Skillet

text: Skillet on yhdysvaltalainen kristillinen rockyhtye, joka perustettiin Memphisissä Tennesseessä 1990-luvun puolivälissä. Skilletin musiikkityyli on vaihdellut post-grungen, nu-metallin ja industrial rockin välillä. Pääpaino on kuitenkin ollut raskaassa rockissa. Skillet on julkaissut vuoteen 2016 mennessä kahdeksan studioalbumia ja kaksi livealbumia, live-dvd:n ja kaksi ep:tä sekä lukuisia singlejä. Kahdeksas albumi "Awake" meni sijalle kaksi Billboard 200 -listalla, kun albumia oli myyty 68 000 kappaletta julkaisuviikollaan.


title: Tauno Kuosa

text: Tauno Ilmari Kuosa (6. elokuuta 1917 Varkaus – 1. lokakuuta 2000 Helsinki) oli yleisesikuntaeversti evp. ja historioitsija.


title: Tauno Kuosa

text: Kuosa pääsi ylioppilaaksi Varkauden yhteiskoulusta 1936 ja aloitti historian opinnot Helsingin yliopistossa syyskuussa 1939. Hän palveli jatkosodan aikana komppanianpäällikkönä Rukajärven suunnalla ja suoritti 1945 aktiiviupseerin tutkinnon Kadettikoulussa. Hän haavoittui kolmesti jatkosodan aikana. Hän toimi opettajana Kadettikoulussa vuosina 1946–1948 ja Tykistökoulussa vuosina 1953–1954. Kuosa sai myös sodan vuoksi keskeytyneet historian opintonsa loppuun ja hän valmistui filosofian kandidaatiksi 1947.


title: Tauno Kuosa

text: Kuosa toimi upseerina sekä kotimaassa että myös Suomen YK-joukoissa Kyproksella ja Lähi-idässä toimien muun muassa 1970-luvulla YK:n lähi-idän joukkojen apulaisesikuntapäällikkönä. Kuosa oli 10 vuoden ajan siviiliuralla Uusi Suomi -lehden palveluksessa toimittajana ja vuosina 1954−1961 lehden Lontoon-kirjeenvaihtajana. Hän julkaisi useita historiateoksia ja käänsi myös suomeksi varsinkin sotahistoriaan liittyviä kirjoja. 1960-luvun alussa Kuosa arvosteli "Oman aikamme maailmantapahtumat" teoksessaan presidentti Urho Kekkosen toimintaa yöpakkasten ja noottikriisin yhteydessä ja sai tästä kritiikkiä presidentin taholta. Vuosina 1967–1972 hän työskenteli toimistopäällikkönä Pääesikunnan tiedusteluosastolla. Kuosa ylennettiin everstiksi vuonna 1974.


title: Tauno Kuosa

text: Vuosina 1981–1988 Kuosa oli Kokoomuksen valtuutettuna Helsingin kaupunginvaltuustossa.


title: Tauno Kuosa

text: Kuosa on suomentanut toistakymmentä teosta asiantuntemuksensa piiriin kuuluvilta aloilta.


title: Tauno Kuosa

text: Kuosan veli on eversti Maunu Kuosa.


title: Johannes Stobaios

text: Johannes Stobaios (, ) (400-luku) oli antiikin kreikkalainen kirjailija. Hänet tunnetaan ennen kaikkea kreikkalaisilta kirjailijoilta kokoamistaan tekstikatkelmista, joista on tullut arvokas lähde moniin muuten kadonneisiin teoksiin.


title: Johannes Stobaios

text: Stobaios oli kotoisin Stobista, pohjoisesta Makedoniasta. Hänen elämästään ei tiedetä mitään, mutta hän eli todennäköisesti 400-luvun jälkimmäisellä puoliskolla. Koska hän ei mainitse kristittyjä, tutkijat ovat päätelleet, ettei hän todennäköisesti ollut itse kristitty. Toisaalta hänen nimensä Johannes viittaa pikemminkin kristittyyn tai ainakin kristityn kodin lapseen.


title: Johannes Stobaios

text: Stobaioksen kokoamat tekstikatkelmat hän oli tarkoittanut pojalleen Septimiukselle. Niitä edelsi kirje, joka selitti teoksen tarkoituksen ja antoi yhteenvedon sen sisällöstä. Tästä yhteenvedosta, joka on säilynyt Fotioksen teoksessa "Bibliothēkē" ("Bibliotheca"), käy ilmi, että Stobaios jakoi teoksensa kahteen osaan, jotka koostuivat yhteensä neljästä kirjasta. Suurimmassa osassa säilyneitä käsikirjoituksia teos on jaettu kolmeen kirjaan, joista ensimmäistä ja toista kutsutaan yleensä Fysikaalisiksi ja Moraaliksi katkelmiksi ja kolmatta nimellä "Florilegium" ('kukkakimppu') tai "Sermones".


title: Johannes Stobaios

text: Teoksen johdanto-osa, joka käsitteli filosofiaa, on loppua lukuun ottamatta kadonnut. Toisesta kirjasta tunnetaan vain katkelma, ja kolmas ja neljäs kirja on sulautettu yhteen. Tämän vuoksi vaikuttaa, että säilynyt versio teoksesta on vain alkuperäisestä tehty tiivistelmä, jonka on tehnyt paljon myöhemmin joku tuntematon bysanttilainen kirjailija.


title: Johannes Stobaios

text: Stobaioksen teos on selvästi luonteeltaan opettava. Ensimmäinen kirja opettaa fysiikkaa — siinä laajassa muodossa, jossa kreikkalaiset käsittivät fysiikan — katkelmien avulla. Teos on usein epäluottava, koska Stobaios vaikuttaa sekoittavan keskenään varhaisten joonialaisten filosofien, sekä Platonin ja pythagoralaisten ajatuksia. Osa ensimmäisestä ja toisesta kirjasta ovat paljon velkaa peripateettiselle filosofille Aetiokselle sekä Didymos Khalkenterokselle. Osa toisesta kirjasta sekä kolmas ja neljäs kirja käsittelevät etiikkaa; kolmas hyveitä ja paheita, pareittain; neljäs yleisempiä eettisiä ja poliittisia aiheita.


title: Johannes Stobaios

text: Yhteensä Stobaios lainaa yli viittäsataa kirjailijaa, alkaen yleensä runoilijoista, ja edeten historioitsijoihin, puhujiin, filosofeihin ja lääkäreihin. Stobaioksen ansiosta tunnetaan monia tärkeitä katkelmia draamakirjailijoilta, erityisesti Euripideeltä. Stobaiokselta löytyy myös useita merkittäviä stoalaisuutta käsitteleviä katkelmia.


title: Erwin Panofsky

text: Erwin Panofsky (s. 30. maaliskuuta 1892 - k. 14. maaliskuuta 1968) oli saksalainen taidehistorioitsija, joka muutti Yhdysvaltoihin toisen maailmansodan alla. Panofsky on tunnettu erityisesti ikonografisen tutkimuksen kehittämisestä. Monia hänen teoksiaan on yhä saatavissa uusintapainoksina, kuten kirjoja "Studies in Iconology : Humanist Themes in the Art of the Renaissance" (1939, 1972), sekä "The Life and Art of Albrecht Dürer" (1943). Hän kuuluu nykytaiteen historian perustajahahmoihin.


title: Erwin Panofsky

text: Panofsky tuli aluksi Yhdysvaltoihin vuonna 1931 opettamaan New Yorkin yliopistossa. Natsien noustua valtaan Saksassa hän jäi pysyvästi Yhdysvaltoihin. Panofsky tuli tunnetuksia erityisesti symboleja ja ikonografiaa koskevista tutkimuksista.


title: Erwin Panofsky

text: Panofskyn ystäväpiiriin kuuluivat niin Wolfgang Pauli kuin Albert Einsteinkin.


title: Jaakko Jahnukainen

text: Jaakko Juhani ”Jahnu” Jahnukainen (15. maaliskuuta 1925 Helsinki – 8. lokakuuta 1980 Helsinki) oli suomalainen toimitusjohtaja, jazzmuusikko ja television "Levyraati"-ohjelman ensimmäinen juontaja.


title: Jaakko Jahnukainen

text: Jahnukainen kiinnostui jazzista ja rumpujensoitosta jo käydessään koulua Helsingin Normaalilyseossa. Syksyllä 1959 hän toimi Suomen ensimmäisten televisiouutisten uutistenlukijana mutta hänen uutisankkurin uransa jäi lyhyeksi. Jahnukainen sai "Levyraati"-ohjelman idean kesällä 1961 ja toimi saman vuoden syksyllä alkaneessa ohjelmassa raadin puheenjohtajana aina vuoteen 1980 saakka. Ohjelmalla oli 1960-luvulla parhaimmillaan liki kaksi miljoonaa katsojaa. Levyraadin ohella Jahnukainen toimitti radiossa "Jazzstudio"-ohjelmaa ja Suomen Televisiossa "M-Show" -haastatteluohjelmaa.


title: Jaakko Jahnukainen

text: Jahnukainen tunnettiin varsinkin 1960-luvun alussa intohimoisena jazzmusiikin harrastajana, joka suhtautui kielteisesti perinteiseen suomalaiseen tangomusiikkiin. Aikakirjoihin on jäänyt Veikko Tuomen esittämän "Sabina"-tangon saama "Levyraadin" silloin vielä lyhyen historian huonoin pistemäärä syksyllä 1961. Jahnukaisen omia jazz-suosikkeja olivat Max Roachin kvintetti ja Ella Fitzgerald. Hänen musiikkimakunsa näkyi "Levyraadissa" myös suhtautumisena rautalankamusiikkiin ja The Beatles -yhtyeen kappaleisiin; jälkimmäisten hän julisti olevan vain "mölisevää karjuntaa, typerää, mautonta ja yksitoikkoista". Eräässä lähetyksessä kesällä 1963 Jahnukainen jopa rikkoi brittiläisen rautalankayhtyeen The Cougarsin levyn "Saturday Night at the Duck-pond", jossa häntä kiukutti etenkin se, että kappale oli mukailtu Pjotr Tšaikovskin "Joutsenlampi"-baletin eräästä teemasta.


title: Jaakko Jahnukainen

text: Jahnukainen oli opiskellut valtiotieteitä Helsingin yliopistossa ja mainontaa Yhdysvalloissa. Varsinaisena leipätyönään Jahnukainen johti omaa "Suomen Ilmoituskeskus" -nimistä mainostoimistoaan. Hänen muita yrityksiään olivat muun muassa Mainos-Visio ja ohjelmatoimisto Finntuonti Oy. Jahnukainen oli myös innokas harrastelentäjä. Hän kuoli sydänkohtaukseen lokakuussa 1980.


title: Jaakko Jahnukainen

text: Jahnukainen teki sivuosia muutamissa suomalaisissa elokuva- ja televisiotuotannoissa, kuten "Tähtisumua" (1961), jossa hän oli myös käsikirjoittajana.Ylen Elävä arkisto


title: Thomas A. Hendricks

text: Thomas Andrews Hendricks (7. syyskuuta 1819 – 25. marraskuuta 1885) oli Yhdysvaltain kahdeskymmenesensimmäinen varapresidentti.


title: Thomas A. Hendricks

text: Hendricks istui demokraattipuolueen jäsenenä Indianan osavaltion edustajainhuoneessa vuonna 1848 ja Yhdysvaltain edustajainhuoneessa vuosina 1851–1855. Hän oli ehdolla Indianan kuvernööriksi 1860, mutta ei tullut valituksi. Hän istui Yhdysvaltain senaatissa 1863–1869 ja sen jälkeen Indianan kuvernöörinä 1873–1877.


title: Thomas A. Hendricks

text: Grover Clevelandin voitettua presidentinvaalit 1884, Hendricksistä tuli varapresidentti, jossa virassa hän ehti olla vain muutaman kuukauden ennen kuolemaansa vuonna 1885. Hänen kuolemansa jälkeen varapresidentin virka oli hoitamatta vuoteen 1889, jolloin Levi P. Morton valittiin virkaan.


title: Neron sota Parthiaa vastaan

text: Neron sota Parthiaa vastaan käytiin vuosina 58–63 Rooman valtakunnan ja Parthian valtakunnan välillä pääasiassa Armeniassa. Se oli ainoa varsinainen sota, jonka Rooman keisari Nero kävi. Parthian sota, ja varsinkin rauhansopimus, oli Nerolle poliittinen voitto Roomassa ja lisäsi hänen suosiotaan Itä-Euroopassa.


title: Neron sota Parthiaa vastaan

text: Armenia oli ollut Rooman vasallivaltio keisari Augustuksen ajoista lähtien, mutta vuonna 52 parthialaiset onnistuivat asettamaan oman ehdokkaansa Tiridateen Armenian valtaistuimelle. Vuonna 54 Rooman keisariksi valittu Nero päätti toimia Rooman arvovallan palauttamiseksi Armeniassa ja sotapäällikkö Gnaeus Domitius Corbulo lähetettiin itään johtamaan sotatoimia. Neuvotteluista huolimatta sota syttyi vuonna 58. Roomalaiset hyökkäsivät Armeniaan ja valtasivat maan pääkaupungit, Artašatan ja Tigranocertan. Tiridates joutui pakenemaan maasta ja roomalaiset asettivat Armenian valtaistuimelle oman ehdokkaansa, Tigranes VI:n. Parthialaisten valtakunnassa oli kapinoita, eivätkä he pystyneet auttamaan Tiridatesta. Tigraneen hyökkäys Parthian vasalliin Adiabeneen vuonna 61 pakotti kuitenkin Parthian kuninkaan Vologaseksen toimimaan. Hän teki rauhan kapinoitsijoiden kanssa ja suuntasi huomionsa Armenian tilanteeseen. Parthialaiset hyökkäsivät Armeniaan vuonna 62 ja aiheuttivat lopulta vakavan tappion roomalaisille Rhandeian taistelussa.


title: Neron sota Parthiaa vastaan

text: Sota päättyi vuonna 63, jolloin Parthia ja Rooma solmivat kompromissin. Sen mukaan Armenian kuningas olisi vastedes parthialainen prinssi, mutta hänen nimittämisensä vaati hyväksynnän roomalaisilta. Konflikti oli ensimmäinen suora yhteenotto sitten Crassuksen ja Marcus Antoniuksen Parthian sotien, ja se aloitti sarjan sotia, joita Rooma ja iranilaiset valtakunnat kävivät keskenään Armenian hallinnasta.


title: Neron sota Parthiaa vastaan

text: Rooma ja Parthia olivat sotineet aiemminkin. Vuonna 54 eaa. Publius Licinius Crassus hyökkäsi Parthiaan, mutta hänet kukistettiin Carrhaen taistelussa vuonna 53 eaa. Parthialaiset hyökkäsivät vuonna 40 eaa. Rooman hallitsemille alueille Syyriaan ja Asiaan, mutta kärsivät tappion. Vuonna 36 eaa. Marcus Antoniuksen johtamat roomalaiset hyökkäsivät uudestaan Parthiaan, mutta sotaretki päättyi jälleen tappioon. Vuonna 20 eaa. Rooman keisari Augustus lähetti Tiberiuksen asettamaan uuden kuninkaan Armenialle Parthian nukkehallitsijan tilalle. Väkivallalla uhkailemalla ja diplomatialla roomalaiset onnistuivat pääsemään tavoitteisiinsa ja saivat takaisin sodissa menetetyt roomalaiset standaarit ja kotkat sekä sotavangit.


title: Neron sota Parthiaa vastaan

text: Sekä Rooma että Parthia katsoivat Armenian kuningaskunnan kuuluvan etupiiriinsä. Roomalaisille Armenia oli yksi monista klienttikuningaskunnista ja he edellyttivät, että Armenian kuningas tunnustaisi avoimesti valtansa nojaavan Rooman hyväksyntään. Armenia oli kuitenkin kulttuurisesti lähempänä Parthiaa. Rooman keisarin Augustuksen ja Parthian kuninkaan Fraates IV:n välisen sopimuksen mukaan Roomalla oli oikeus nimittää kuningas Armenian valtaistuimelle. Augustuksen aikainen sopimus vahvistettiin aivan Tiberiuksen valtakauden alussa. Vuonna 35 jaa. Parthian kuningas Artabanos II oli aikeissa nostaa oman poikansa Armenian valtaistuimelle, mutta hän luopui aikeistaan, kun roomalaiset uhkasivat sodalla.


title: Neron sota Parthiaa vastaan

text: Vuonna 52 Parthian kuningas Vologases I kuitenkin syrjäytti Armenian kuninkaan Rhadamistuksen ja nimitti veljensä Tiridateen hänen tilalleen. Ikääntynyt Claudius ei reagoinut tähän mitenkään, mutta vuonna 54 keisariksi valittu Nero koki Parthian tunkeutuvan Rooman valtapiiriin ja lähetti sotajoukkonsa Gnaeus Domitius Corbulon johdolla Kappadokiaan vuonna 55. Paikalla oli jo Syyrian maaherra Gaius Ummidius Durmius Quadratus. Ummidius oli jo yli 60-vuotias, ja senkin takia Nero näki parhaaksi lähettää Corbulon itään. Corbulo oli senaattori, joka oli toiminut noin vuonna 50 Asian provinssin prokonsulina. Asian tai African prokonsulina toimiminen oli keisariajalla yleensä senaattorin uran kohokohta, johon ylsivät vain harvat senaattorit.


title: Neron sota Parthiaa vastaan

text: Corbulon hallintaan annettiin provinssi, johon oli yhdistetty Kappadokia ja Galatia, ja hänelle annettiin myös propreettorin ja myöhemmin prokonsulin "imperium". Tacituksen mukaan Corbulo sai erityisnimityksen "Armenian varmistamiseksi". Eräät historioitsijat ovat sitä mieltä, että Corbulolle ei annettu Kappadokiaa ja Galatiaa provinssiksi, vaan hänet nimitettiin ainoastaan sotapäälliköksi. Tacitus käyttää Corbulosta nimitystä "dux bello" (’sotapäällikkö’), joka saattoi olla hänen virallinen tittelinsä.


title: Neron sota Parthiaa vastaan

text: Roomalaiset toivoivat, että Tiridates suostuisi matkustamaan Roomaan, ottamaan muodollisesti vastaan valtansa keisari Nerolta ja tunnustamaan siten Rooman ylivallan Armeniassa. Corbulo ja Ummidius lähettivätkin neuvottelijoita Vologaseksen puheille, mutta samaan aikaan armeijaa alettiin valmistella sotaan siltä varalta, että diplomatia pettäisi. Kappadokian varuskuntajoukkoihin kuului joitakin apujoukkojen yksiköitä mutta ei yhtään legioonaa. Suurin osa Corbulon armeijasta irrotettiin Syyrian varuskuntajoukoista. Syyrian neljästä legioonasta kaksi lähetettiin Corbulon komentoon ja niihin lisättiin vielä puolet provinssin apujoukoista. Alueen klienttikuningaskunnat antoivat myös joukkojaan roomalaisten avuksi. Ummidius joutui luovuttamaan suuren osan armeijastaan Corbulolle, mistä syntyi jonkin verran kitkaa heidän välilleen. Corbulon joukkoihin kuuluivat Legio III Gallica ja Legio VI Ferrata, kun taas Ummidiuksen alaisina olivat Legio X Fretensis ja Legio XII Fulminata. Vuoden 56 aikana roomalaiset kouluttivat ja vahvistivat joukkojaan ja paikalle saapui myös Legio IV Scythica Tonavalta. Legioonat täydennettiin määrävahvuisiksi väenotolla, ja Corbulo vei miehensä harjoittelemaan ankariin olosuhteisiin vuoristoon. Hän rohkaisi ja yritti innostaa miehiään mutta kovensi samalla rangaistuksia, kun hän käski teloittaa karkurit välittömästi, vaikka normaalisti ensi- ja toiskertalaisille annettiin lievempiä rangaistuksia.


title: Neron sota Parthiaa vastaan

text: Vologaseksen poika Vardanes kapinoi isäänsä vastaan, jolloin Vologases päätti jättää Armenian toistaiseksi ja lähetti panttivankeja Ummidiukselle. Roomalaiset päälliköt riitaantuivat tuntemattomasta syystä. Corbulo vaati panttivankeja itselleen ja saikin heidät lopulta. Roomalaiset tuntuivat aluksi saavan tahtonsa läpi diplomatialla ja Rooman senaatti myönsi keisari Nerolle kunnianosoituksen. Jännitys alkoi kuitenkin taas kasvaa, kun Vologases tuki roomalaisten vaatimuksista huolimatta Tiridatesta, joka kieltäytyi lähtemästä Roomaan. Sota syttyi keväällä 58.


title: Neron sota Parthiaa vastaan

text: Corbulo oli perustanut linnakkeita Armenian vastaiselle rajalle ja sijoittanut sinne suuren määrän apujoukkojen yksiköitä. Linnoitusketjun komentajana toimi Paccius Orfitus, joka oli entinen vanhempi centurio ("primus pilus") ja nyt luultavasti prefektin apulainen tai legioonan tribuuni. Orfitus totesi läheisten armenialaisten varuskuntien olevan heikosti valmistautuneita ja määräsi apujoukkojen ratsuväen hyökkäämään niitä vastaan ilman Corbulon lupaa. Hyökkäys kuitenkin epäonnistui ja joukot joutuivat perääntymään ja levittivät pakokauhua läheisiin roomalaislinnakkeisiin. Corbulo oli raivoissaan ja rankaisi ankarasti Orfitusta ja muita prefektejä. Lyötyjen joukkojen piti pystyttää telttansa leirin ulkopuolelle, mikä eristi ne muusta armeijasta. Jonkin ajan kuluttua joukkojen annettiin kuitenkin palata leiriin.


title: Neron sota Parthiaa vastaan

text: Kun Tiridates huomasi roomalaisten keskittävän joukkojaan rajalle, hän alkoi järjestelmällisesti painostaa Armenian roomalaismielisiä kaupunkeja. Corbulo marssi armeijansa kanssa Armeniaan ja yritti estää hyökkäykset roomalaisten puolella olevia kaupunkeja vastaan, mutta Tiridates vältti taistelua roomalaisten kanssa. Corbulo jakoi armeijansa pienemmiksi osastoiksi ja yritti painostaa Tiridatesta monelta suunnalta yhtä aikaa. Hän antoi Rooman liittolaisille Kommagenen kuninkaalle Antiokhos IV:lle, Iberian kuninkaalle Parsman I:lle ja Armenian itärajalla asuville muskheille ohjeen tehdä iskuja Armeniaan. Samaan aikaan hyrkanialaiset kapinoivat Vologasesta vastaan eikä tämä pystynyt auttamaan veljeään. Myös hyrkanialaiset olivat liittoutuneet roomalaisten kanssa.


title: Neron sota Parthiaa vastaan

text: Tiridates lähetti neuvottelijoita Corbulon luo ja kysyi, miksi häntä vastaan hyökättiin, vaikka hän oli luovuttanut panttivankeja aikaisemmin. Corbulo vastasi vain, että Tiridateen oli lähdettävä Roomaan hakemaan kruununsa keisari Nerolta. Osapuolet päättivät sopia tapaamisesta. Tiridates ilmoitti tuovansa 1000 miehen ratsujousimieskaartin tapaamiseen mutta ehdotti, että Corbulo ottaisi mukaansa vain aseettomista legioonalaisista koostuvan suojasaattueen. Corbulo ei välittänyt pyynnöstä vaan toi mukanaan koko armeijansa. Nähtyään Corbulon joukot Tiridates tuli epäluuloiseksi eikä suostunut tulemaan lähemmäksi. Pimeän tultua molemmat armeijat vetäytyivät ja leiriytyivät yöksi. Yöllä Tiridates lähetti joukkojaan hyökkäämään Mustanmeren rannalla sijaitsevaan Trapezukseen johtavien huoltolinjojen kimppuun. Corbulo oli kuitenkin perustanut linnakkeita reitin varrelle ja järjestänyt saattueen jokaiselle huoltokuljetukselle, joten hyökkäykset torjuttiin.


title: Neron sota Parthiaa vastaan

text: Corbulo ei onnistunut saamaan Tiridatesta ratkaisevaan yhteenottoon, joten hän keskittyi Armenian kaupunkien valtaamiseen. Rooman armeijan reitti kulki Erzurumin ylätasangon yli Araksjoen laaksoon. Corbulo johti henkilökohtaisesti joukkonsa Volandumia (ehkä nykyinen Iğdır) vastaan, ja kaupunki vallattiin muutamassa tunnissa. Sen asukkaat surmattiin tai myytiin orjiksi ja ryöstösaalis annettiin palkkioksi sotilaille. Roomalaiset valtasivat myös kaksi muuta linnoitettua kaupunkia. Muut kaupungit antautuivat taistelutta, kun niissä oli nähty, kuinka helposti aikaisemmat kohteet oli vallattu.


title: Neron sota Parthiaa vastaan

text: Rooman armeija lähti nyt marssimaan kohti alueen pääkaupunkia Artaksataa. Roomalaiset ylittivät Araksin kahlaamon kohdalta, koska se oli kauempana kaupungista kuin silta, joka oli ampumamatkan päässä Artaksatan muureista. Tiridateen oli nyt pakko tuoda armeijansa roomalaisia vastaan suojatakseen kaupunkia. Rooman armeija eteni ontossa neliössä, jossa joukot pystyivät siirtymään nopeasti taistelumuotoon. Legio III Gallica oli oikealla ja VI Ferrata vasemmalla. Etusivulla oli Legio X Fretensiksen lippukunta ("vexillatio"), jonka Corbulo oli jossain vaiheessa saanut vahvennukseksi. Takana puolestaan tuli 1000 miehen vahvuinen ratsuväki. Joukot suojasivat keskellä olevaa kuormastoa, ja niille oli annettu tiukat ohjeet pysyä muodostelmassa. Sivustoilla oli vielä lisää ratsuväkeä ja jalan liikkuvia jousiampujia. Tiridates näki, että roomalaiset olivat hyvin valmistautuneita suoraan hyökkäykseen, ja lähetti ratsastavia jousimiehiä tunnustelijoiksi. He ampuivat nuolia roomalaisia kohti ja perääntyivät yrittäen houkutella vihollisen takaa-ajoon. Roomalaiset pysyivät kuitenkin muodostelmassa, ja yön tultua Tiridates vetäytyi armeijoineen.


title: Neron sota Parthiaa vastaan

text: Corbulo käski perustaa leirin ja harkitsi yllätyshyökkäystä Artaksataan. Hän toivoi näin voivansa yllättää Tiridateen, ennen kuin tämä ehtisi valmistella puolustusta, mutta luopui ajatuksesta kuultuaan, että Tiridates oli vetäytynyt ja hylännyt kaupungin. Aamulla roomalaiset saartoivat kaupungin, jolloin sen asukkaat avasivat porttinsa ja antautuivat. Corbulo päästi kaupunkilaiset poistumaan rauhassa, mutta Artaksata poltettiin ja sen muurit revittiin maan tasalle, sillä roomalaisilla ei ollut irrottaa tarpeeksi joukkoja sinne varuskunnaksi. Tämän jälkeen Rooman armeija nimesi Neron "imperaattoriksi". Kaupunki vallattiin luultavasti myöhään kesällä 58, mutta varmuutta siitä ei ole, sillä roomalainen historioitsija Tacitus puhuu ajankohdista epämääräisesti.


title: Neron sota Parthiaa vastaan

text: Vuonna 59 roomalaiset ylittivät Tigriksen ja lähtivät marssille kohti Armenian toista pääkaupunkia Tigranocertaa. He armahtivat antautuvat kaupungit, mutta rankaisivat niitä, jotka ryhtyivät vastarintaan tai pakenivat. Iberialaisia neuvottiin ryöstämään mardien vuoristoheimo, joka kieltäytyi antautumasta. Rooman armeijan marssi Tigranocertaan oli vaikea, ja ruokavarat alkoivat jo loppua. Tilanne helpottui, kun he pääsivät kaupungin viljaville tasangoille, mutta toisaalta vastarinta oli järjestäytyneempää. Yksi kaupunki vallattiin nopeasti, mutta toinen antautui vasta piirityksen jälkeen. Roomalaiset pidättivät ja teloittivat muutamia armenialaisia ylimyksiä, joiden epäiltiin suunnitelleen Corbulon salamurhaa. Sillä aikaa Tigranocertassa ei osattu päättää, taistellako vai antautua. Ensimmäisellä vuosisadalla eläneen roomalaisen kirjailijan Frontinuksen mukaan Corbulo käski teloittaa erään paikallisen armenialaisylimyksen ja ampua hänen päänsä ballistalla muurin yli kaupunkiin. Pää putosi suoraan keskelle kaupungin johtomiesten kokousta, joka päätti antautua heti. Kaupunkilaiset lahjoittivat Corbulolle kultaisen kruunun. Hän piti puheen, jossa ilmoitti, että asukkaita ei rangaistaisi millään tavalla.


title: Neron sota Parthiaa vastaan

text: Tigranocertan antauduttua roomalaiset valtasivat Legerda-nimisen paikan rynnäköllä. Tacituksen mukaan Tiridates yritti siirtyä Meedian kautta Armeniaan mutta kohtasikin legioonalegaatti Verulanus Severuksen komentaman taisteluosaston. Tiridates perääntyi, kun kuuli Corbulon ja Rooman armeijan päävoimien olevan tulossa paikalle, ja pakeni. Roomalaiset kukistivat pian vähäisen vastarinnan koko maassa. Armenia oli nyt roomalaisten hallinnassa, ja Nero lähetti kappadokialaisen prinssin Tigranes VI:n Armenian uudeksi kuninkaaksi. Corbulo vetäytyi armeijoineen Armeniasta ja jätti uutta hallintoa tukemaan 1000 miehen legioonalaisosaston, kolme apujoukkojen kohorttia ja kaksi "alaa" ratsuväkeä.


title: Neron sota Parthiaa vastaan

text: Vuonna 60 Ummidius kuoli ja Corbulo nimitettiin Syyrian uudeksi kuvernööriksi. Sota ei kuitenkaan ollut vielä ohi. Roomalaiset vahvistivat armeijaansa vuonna 61 Legio V Macedonicalla. Samana vuonna Armenian uusi kuningas Tigranes hyökkäsi uhkarohkeasti Adiabeneen, joka oli Parthian vasalli. Tigraneen hyökkäys pakotti Vologaseksen toimimaan arvovallan ja maa-alueiden menetyksen pelossa. Vologases teki rauhan hyrkanialaisten kanssa ja kruunasi julkisesti Tiridateen uudestaan Armenian kuninkaaksi. Hän antoi Tiridateelle myös taisteluosaston, johon kuului kuninkaan henkivartioratsuväkeä sekä sotilaita Adiabenestä. Tiridates lähti uuden armeijansa kanssa marssimaan kohti Armeniaa saadakseen kruununsa takaisin.


title: Neron sota Parthiaa vastaan

text: Corbulo vastasi parthialaisten liikkeeseen lähettämällä legioonat IV Scythican ja XII Fulminatan Armeniaan. Corbulo jäi kolmen legioonan kanssa vartioimaan Syyriaa, mutta hänellä näyttää olleen saatavilla vain yksi legioona, joka pantiin linnoittamaan Eufratjoen linjaa. Corbulo lähetti myös kirjeen Nerolle ja pyysi Neroa nimittämään uuden legaatin johtamaan sotaa Armeniassa, sillä Corbulon oli vaikea puolustaa yksin sekä Armeniaa että Syyriaa.


title: Neron sota Parthiaa vastaan

text: Keväällä 62 Monaesesin johtamat parthialaiset alkoivat piirittää Tigranocertaa. Tigranes oli valmistellut kaupungin puolustuksen hyvin ja varastoinut sinne runsaasti ruokaa sekä koonnut vahvan varuskunnan. Parthialaiset hyökkäsivät adiabeneläisen osaston johdolla kaupunkiin, mutta hyökkäys torjuttiin. Tämän jälkeen Corbulo lähetti neuvottelijoita Vologaseksen puheille Nisibisiin. Epäonnistunut piiritys ja ruoan puute sai Vologaseksen vetämään armeijansa pois Armeniasta. Parthialaiset suostuivat myös lähettämään neuvottelijoita Roomaan samalla, kun roomalaisetkin vetäytyivät Armeniasta ja poistivat Tigraneen valtaistuimelta. Sopuun ei kuitenkaan päästy, ja sota jatkui edelleen.


title: Neron sota Parthiaa vastaan

text: Nero lähetti vuoden 61 konsulin Lucius Caesennius Paetuksen uudeksi legaatiksi Kappadokiaan ja Galatiaan kesällä 62. Huhuttiin, että hänen nimityksensä oli saanut Corbulon yrittämään neuvottelua parthialaisten kanssa, koska hän ei halunnut toisen miehen lopettavan hänen aloittamaansa sotaretkeä. Rooman armeija jaettiin näiden kahden miesten kesken. Paetus sai Legio IV Scythican, Legio XII Fulminatan ja Legio V Macedonican. Corbulolla oli taas Legio III Gallica, Legio VI Ferrata ja Legio X Fretensis. On merkillepantavaa, että Corbulo piti itsellään kokeneemmat legioonat, kun taas Paetus sai komentoonsa heikommat ja ehkä huonosti koulutetummat joukot. Corbulo ja Paetus eivät juuri pitäneet toisistaan, koska kumpikin halusi todistaa olevansa parempi kenraali.


title: Neron sota Parthiaa vastaan

text: Corbulo oli rakennuttanut sillan Eufratin yli, asettanut heittokonein varustettuja laivoja jokeen ja ryhmittänyt armeijansa joen törmälle. Vologases oli aikonut hyökätä Syyriaan, mutta huomatessaan, että Corbulon joukot olivat hyvin varustautuneita, hän siirsikin päävoimansa Armeniaan. Paetus oli samalla hyökännyt Armeniaan ja ottanut mukaansa vain kaksi legioonaa, IV Scythican ja XII Fulminatan. Corbulo hyökkäsi samalla Eufratin yli Mesopotamiaan. Paetuksen joukot marssivat Taurusvuorten läpi kohti Tigranocertaa ja valtasivat useita parthialaisten linnakkeita. Paetus oli kuitenkin järjestänyt joukkojen huollon puutteellisesti, ja roomalaisten oli peräännyttävä länteen talvehtiakseen Kappadokian rajalla. Lisäksi legioonat olivat hajallaan ja Paetus oli myöntänyt paljon lomia upseereilleen, joten roomalaiset eivät olleet valmiita kohtaamaan vihollista. Paetus joutui paniikkiin nähdessään parthialaiset ja asettui asemiin Rhandeiaan.


title: Neron sota Parthiaa vastaan

text: Moni erillään ollut roomalaisosasto kärsi tappion, jolloin Paetus luopui ajatuksesta ryhtyä taisteluun. Roomalaiset saarrettiin heidän hätäisesti rakentamiinsa asemiin Rhandeiassa. Paetus lähetti avunpyyntöjä Corbulolle, joka lähtikin pian liikkeelle joukkoineen, mutta Paetus oli jo antautunut ennen kuin Corbulo ehti avuksi. Corbuloa syytettiin siitä, että hän olisi hidastellut tahallaan saadakseen lisää kunniaa Paetuksen pelastamisesta. Ehdot olivat roomalaisille häpeälliset: Paetus suostui vetämään kaikki joukkonsa pois Armeniasta ja luovuttamaan linnoitukset ja niiden varastot parthialaisille. Legioonalaiset joutuivat myös rakentamaan sillan Arsaniasjoen yli, jolloin Vologases saisi ylittää sen norsun selässä. Varmuuden vuoksi hän kuitenkin antoi eläimen kahlata joen poikki, sillä hän pelkäsi sillan sortuvan. Tacitus kertoo, että huhujen mukaan parthialaiset panivat roomalaiset sotilaat kulkemaan ikeen alta, mikä oli suuri nöyryytys.


title: Neron sota Parthiaa vastaan

text: Pakomatkaa muistuttavan perääntymisen aikana roomalaiset joutuivat jättämään haavoittuneet ja sairaat jälkeensä. Armenialaiset myös rosvosivat vapaasti roomalaisten kuormastoa. Lyödyt legioonat palasivat lopulta takaisin leireihinsä ja Corbulo takaisin Syyriaan. Paetus yritti suostutella Corbuloa hyökkäämään kanssaan Armeniaan, mutta tämä kieltäytyi, koska hänellä ei Syyrian maaherrana ollut oikeutta tunkeutua sinne.


title: Neron sota Parthiaa vastaan

text: Vologases vaati, että roomalaiset vetäytyisivät Eufratin vastarannalle perustamastaan sillanpääasemasta Syyriaan. Corbulo vaati puolestaan, että parthialaisten olisi ensin vetäydyttävä Armeniasta, mihin he suostuivatkin. Roomaan lähetettiin uusi parthialainen lähetystö. Roomassa tilanteen vakavuutta ei vielä ymmärretty, sillä Paetus oli raporteissaan vähätellyt tappioitaan. Parthialaisten vaatimukset ja erään centurion kuulustelut paljastivat kuitenkin todellisen tilanteen. Tacituksen omin sanoin Nero päätti "ottaa ennemmin vaarallisen sodan riskin kuin alistua häpeälliseen rauhaan". Syyriaan nimitettiin uusi maaherra Gaius Cestius Gallus ja Armenian sota annettiin uudestaan Corbulon hoidettavaksi. Corbulolle annettiin ennenkuulumattoman suuret valtuudet ja hänen komentoonsa siirrettiin Legio XV Apollinaris Germaniasta. Hänen komennossaan oli yhteensä seitsemän legioonaa, apujoukkoja sekä lippukuntia Egyptistä ja Tonavalta. Rhandeiassa tappion kärsineet IV Scythica ja XII Fulminata siirrettiin kuitenkin Syyriaan varuskuntajoukoiksi. Corbulo järjesti uskonnollisen seremonian armeijan puhdistamiseksi ja piti puheen, jossa luetteli menestyksiään ja syytti Paetusta tämän tappioista Rhandeiassa.


title: Neron sota Parthiaa vastaan

text: Keväällä 63 Corbulo hyökkäsi taas Armeniaan neljän legioonan (III Gallica, V Macedonica, VI Ferrata ja XV Apollinaris) voimin. Parthialaiset solmivat mieluummin rauhan sen sijaan, että olisivat käyneet taisteluun näin suurta ja hyvin johdettua armeijaa vastaan. Osapuolet sopivat tapaamisesta Rhandeiassa mukanaan 20 miehen saattue. Ne tekivät kompromissin, jonka mukaan vastedes Armenian kuningas olisi parthialainen prinssi mutta hänen nimittämisensä vaati hyväksynnän roomalaisilta. Näin Armeniasta tuli puskurivaltio Parthian ja Rooman välillä. Tiridates laski diadeeminsa Neron patsaan juureen ja suostui matkustamaan Roomaan ottaakseen sen uudestaan vastaan Nerolta. Molemmat armeijat järjestivät paraatin esitelläkseen voimaansa, ja Corbulo selitti parthialaisille Rooman armeijan organisaatiota ja kuria. Corbulo käski Paetuksen pojan johtaman osaston haudata Rhandeian taistelussa kaatuneiden miesten jäännökset.


title: Neron sota Parthiaa vastaan

text: Vuonna 66 Tiridates matkusti parthialaisten ja roomalaisten ylimysten kanssa Roomaan, missä hän otti vastaan diadeeminsa. Nero käytti tilaisuutta hyväkseen lisätäkseen suosiotaan ja järjesti suuret ja kalliit juhlat tapahtuman kunniaksi. Januksen temppelin ovet suljettiin sen merkiksi, että rauha vallitsi nyt valtakunnassa. Nero lähetti myös käsityöläisiä auttamaan Tiridatesta Artaksatan jälleenrakentamisessa. Vologases piti yllä hyviä suhteita Rooman keisari Vespasianukseen ja tarjosi hänelle 40 000 ratsujousimiestä avuksi sodassa Vitelliusta vastaan. Vaikka roomalaiset pystyivätkin valloittamaan Armenian, poliittisesti heillä ei ollut enää vaihtoehtoisia ehdokkaita Armenian valtaistuimelle. Armeniaa hallitsivat vastedes iranilaiset hallitsijat, ja vaikka Armenia olikin nimellisesti Rooman vasalli, se joutui parthialaisten vaikutusvaltaan. Myöhemmät antiikin historioitsijat, kuten Festus katsoivat Neron menettäneen Armenian parthialaisille. Rauha Parthian ja Rooman välillä kesti viisikymmentä vuotta. Se ei tosin ratkaissut Armenian kysymystä, ja alue tuli vielä vastaisuudessakin olemaan kiistakapula Rooman ja Parthian sekä myöhemmin sassanidien välillä.


title: Neron sota Parthiaa vastaan

text: Sota oli myös osoittanut, ettei Augustuksen perustama puolustusjärjestelmä idässä ollut enää kunnollinen. Alue organisoitiin lähivuosina uudelleen: legioonien määrää lisättiin ja klienttikunnista tehtiin Rooman provinsseja. Samalla Rooman vaikutusvaltaa Kaukasian Iberiassa ja Albaniassa lisättiin tavoitteena Armenian strateginen saartaminen.


title: Mika Kihlström

text: Mika "Kille" Kihlström (17. maaliskuuta 1969 – 1. lokakuuta 2000 Helsinki) oli suomalainen raskaansarjan nyrkkeilijä.


title: Mika Kihlström

text: Kihlströmin ura alkoi 1987 kun hän voitti nuorten Suomen mestaruuden. Hän hankki neljä SM-kultamitalia yleisessä sarjassa vuosina 1991-1994 ja hänen paras kansainvälinen saavutuksensa oli yli 91-kiloisten EM-pronssimitali vuonna 1993.


title: Mika Kihlström

text: Kihlström siirtyi ammattilaiseksi 1995 ja voitti 14 ammattilaisottelustaan 11. Hän voitti WBB-liiton raskaansarjan maailmanmestaruuden 1999 lyötyään itävaltalaisen Hermann Bendlin tuomariäänin 3–0 Oulussa käydyssä ottelussa.


title: Mika Kihlström

text: Syyskuussa 2000 Kihlström oli puhdistamassa helsinkiläisen nyrkkeilysalin lattiaa maalitahroista kun puhdistusaine syttyi palamaan ja tuli tarttui Kihlströmin vaatteisiin. Kihlström menehtyi saamiinsa palovammoihin viikkoa myöhemmin.


title: Werner Jaeger

text: Werner Wilhelm Jaeger (30. heinäkuuta 1888 – 19. lokakuuta 1961) oli saksalainen antiikintutkija.


title: Werner Jaeger

text: Jaeger syntyi Lobberichissa, Saksassa. Hän opiskeli Lobberichissa sekä Kempenin Gymnasium Thomaeum, ja myöhemmin Marburgin yliopistossa. Hän väitteli filosofian tohtoriksi Berliinin yliopistosta vuonna 1911 Aristoteleen "Metafysiikkaa" käsitelleellä väitöskirjalla. 26-vuotiaana Jaeger kutsuttiin Baselin yliopiston professoriksi ilman habilitaatiota. Vuotta myöhemmin hän siirtyi professoriksi Kielin yliopistoon, ja vuonna 1921 hän palasi Berliiniin. Hän pysyi siellä vuoteen 1936, jolloin hän muutti Yhdysvaltoihin, koska oli tyytymätön Adolf Hitlerin hallintoon; hänen vaimonsa oli juutalainen, ja siksi natsihallinto esti häntä opettamasta yliopistossa.


title: Werner Jaeger

text: Yhdysvalloissa Jaeger toimi Chicagon yliopiston professorina vuosina 1936–1939, jonka jälkeen hän siirtyi Harvardin yliopistoon. Hän pysyi Cambridgessa kuolemaansa saakka.


title: Werner Jaeger

text: Jaeger tunnetaan kenties parhaiten moniosaisesta teoksestaan "Paideia: die Formung des griechischen Menschen", joka käsitteli laajasti sekä varhaista kreikkalaista kasvatuskulttuuria (paideia) että sen myöhempiä filosofisia heijastusvaikutuksia. Hän toivoi sen palauttavan dekadentin 1900-luvun alkupuolen Euroopan arvoiltaan helleenisille juurilleen. Jaeger oli myös toimittamassa Gregorios Nyssalaisen koottuja teoksia ("Gregorii Nysseni Opera").


title: Jean Pépin

text: Jean Pépin (30. maaliskuuta 1924 – 10. syyskuuta 2005) oli ranskalainen filosofi, joka oli erikoistunut antiikin filosofian historiaan. Hänen työllään on ollut suuri vaikutus erityisesti uusplatonismin tutkimuksen alalla.


title: Jean Pépin

text: Pépin opiskeli filosofiaa ja teologiaa Toulousessa vuosina 1942–1948. Vuonna 1950 hän pääsi Centre national de la recherche scientifique'iin (CNRS), jossa hän osallistui myöhäsantiikin ja varhaiskeskiajan ajattelun tutkimustyöhön vuoteen 1986 saakka. Samaan aikaan hän opetti vuodesta 1963 École pratique des hautes études'ssa (IVe section: Sciences historiques et philologiques).


title: Vammas

text: Vammas oli Vammalassa sijainneen Puolustusministeriön omistaman konepajan tuotemerkki. Tehdas valmisti muun muassa kaivureita.


title: Vammas

text: Puolustusministeriön tehtaalla Santahaminassa valmistettiin hydraulisen traktorikaivurin prototyyppi jo vuonna 1954. Tätä Hydro-nimistä laitetta valmistettiin lähes 200 kappaletta Santahaminassa, mutta tehdas paloi 1957, minkä jälkeen tuotanto siirrettiin Vammalaan, jossa "Puolustuslaitoksen Vammaskosken Tehdas" jatkoi traktorikaivurin valmistusta. Kaivuri sai nimekseen kosken mukaan "Vammas". PL Vammaskosken Tehdas ja Oy Tampella Ab:n puolustusvälineyksikkö yhdistettiin vuonna 1991 Vammas Oy:ksi, joka edelleen jatkoi kaivureiden valmistusta.


title: Vammas

text: Kaivureiden lisäksi Vammas valmisti myös tiehöyliä. Aluksi ruotsalaisella lisenssillä ja 1960-luvulta lähtien omaa tuotekehitystä olevia. Tiehöyläliiketoiminta myytiin vuonna 2007 Veekmas Oy:lle.


title: Vammas

text: Nykyinen yritys Patria Vammalan yksikkö valmistaa puolustusteknologiatuotteita. Suurin osa valmistavasta liiketoiminnasta Vammalassa on myyty Komas Oy:lle.


title: Vammas

text: Patria on kehittänyt ja valmistanut Vammas-lumenraivauskalustoa ja Windhoff-Vammas -rahdinkäsittelylaitteita. Vammas-lumenraivauskaluston tuoteoikeudet myytiin maaliskuussa 2008 yhdysvaltalaiselle Hagie Manufacturing Companylle. 2.7.2010 Yhdysvaltalainen Fortbrand Services Inc. osti Vammas lentokenttien lumenraivauskoneiden tuoteoikeudet Hagie Manufacturing Companylta. Samalla Fortbrand Services Inc. myi Skiddometer BV11 -kitkanmittauslaitteiden tuoteoikeudet Moventor Oy:lle. Syyskuussa 2008 Windhoff Vammas -nimen alla toiminut lentokenttäkalustoliiketoiminta myytiin saksalaiselle Laweco Maschinen- und Apparatebau GmbH:lle.


title: Vammas

text: Riuku-Vammas oli tehtaan ensimmäinen malli, ja se sai nimensä ohjaamon ylle sijoitetusta, pitkän varren päässä olleesta vastapainosta. Ensimmäiset sarjavalmisteiset koneet valmistuivat 1955 Santahaminassa, ja silloin se tunnettiin nimellä Hydro ja oli samalla aivan ensimmäisiä hydraulisia kaivureita Euroopassa. Riuku-Vammaksen peruskoneena oli traktori kuten kaikissa kaivureissa tuohon aikaan. Peruskoneena käytettiin useimmiten Fordson Majoria tai Nelos Nuffieldia. Sittemmin käytettiin Fordsonin Power Majoria, Super Majoria, tai Nuffieldin malleja 460 tai 10/60. Molemmat traktorit tarjosivat Riuku-Vammakselle vankan alustan. Pääasiassa ”Riukua” käytettiin metsäojien kaivamiseen. Kaiken kaikkiaan ”Riukua” valmistettiin yli 1 000. Koska Riuku-Vammaksessa oli varsin alhainen työpaine, oli mainoshokemana ”Matalapaineinen, hyvämaineinen”


title: Vammas

text: Sattumalta eräs asiakas sai 1960-luvun alussa tietää uudesta mallista ja jonkin ajan päästä tieto oli levinnyt ympäri Suomen, ja ikääntyneen Riuku-Vammaksen myynti loppui siihen. Uuden mallin kehittely oli kuitenkin vielä pahasti kesken. Tilanteen pelastamiseksi asennettiin Riuku-Vammaksen runkoon uuden mallinen puomisto. Tämä tilapäisratkaisu esiteltiin uusina malleina Vammas 5.0 ja 6.5 (numero ilmaisee puomin ulottuvuuden metreissä), jolloin myynti nousi takaisin normaalilukemiin. Tämän jälkeen tehdas sai jatkaa uuden mallin kehittelyä rauhassa. Hieman aiemmin oli Fordsonilla ja Nuffieldilla tapahtunut mallisarjamuutoksua ja nyt olivat peruskoneena Ford 5000 tai Nuffieldin 4/65.


title: Vammas

text: Riuku-Vammas korvattiin Kersantilla 1967. Edeltäjäänsä huomattavasti järeämmän rakenteensa vuoksi sillä pystyi kaivamaan ympäri vuoden, eli routa ei enää ollut esteenä. Kersantin ominaisuuksiin kuului alusta asti 2-vipuhallinta ja lämmityslaitteella varustettu ohjaamo. Peruskone oli useimmiten Ford 5000 tai 6600, Nuffield 4/65, Leyland 384, 270 tai 272. Mallia on tehty myös Volvo 650:n ja Fiatin päälle. Kersanttia valmistettiin yhteensä lähes 1 000 konetta.


title: Vammas

text: Korpraaleja valmistettiin 1970-luvun alussa 10 koneen sarja, se oli ainoa Vammas, jossa tukitassujen sylinterit olivat pystysuorassa, ilman saranoita. Kaivulaitteessa oli myös mekaaninen sivusiirtomahdollisuus. Korpraali oli Vammaksen ensimmäinen yhdistelmäkone, eli edessä oli etukuormaaja. Korpraaleja valmistettin 1 Valmetin alustalla, 2 Fordin alustalla ja 7 Leylandin alustalla. Lisäksi tehtiin 1 proto, joten valmistusmäärä on kokonaisuudessaan 11. Prototyypin alustakone on tuntematon.


title: Vammas

text: Kersantin seuraajaksi esiteltiin 1970-luvun lopussa Major. Näkyvimpänä muutoksena siinä oli kokonaan uusi puomisto, eikä siinä ollut enää traktorin pellityksiä näkyvillä. ”Vanhan” Majorin peruskoneena oli Ford 6610 tai Leyland 272 Skid Unit -teollisuusmalli, joka oli varta-vasten kehitetty kaivinkonekäyttöä varten.


title: Vammas

text: Majorista esiteltiin 1984 uudistettu versio jonka muutoksena oli uusi, ergonomialtaan huomattavasti kehittynyt turvaohjaamo, uusittu pellitys, sekä väritys; tutun keltaisen lisänä oli musta katto ja konepelti. Peruskoneena oli 82 hevosvoimainen Ford 6610, tai sen turboahdettu versio 7610, jossa oli 100 hevosvoimaa. Vaihteistona siinä oli tavallinen Fordin 8+2 -vaihteinen synkronoimaton, mutta vaihtoehtovarusteena oli saatavissa englantilaisen Brockhousen valmistama momentinmuunnin ja suunnanvaihtaja, jonka oleellisin hyöty oli helpompi ja pehmeämpi liikkeellelähtö siirrettäessä konetta ojankaivun aikana. Ostaja sai 1980-luvun alussa uuden Ford County 774-traktorin tai Vammas Majorin kaupan päälle ilmaisen matkan USA:n Fordin tehtaille.


title: Vammas

text: Myös Keskon kautta markkinoitiin Majoria 1980-luvun jälkipuoliskolla. Se oli Vammaksen ensimmäinen komponenttikone, eli se ei enää perustunut traktoriin. Moottorina oli Kubota, muunninvaihteistona ja taka-akselina ZF.


title: Vammas

text: Majoreita valmistettiin kahta eri tyyppiä: vastapaino- ja yhdistelmäkoneita. Yhdistelmäkoneessa oli etukuormaaja kun taas vastapainokoneissa oli koneen nokalla nimityksensä mukaisesti kaivulaitteen painoa tasapainottava vastapaino. Vastapainokoneita käytettiin pääasiassa metsäojien kaivamiseen, yhdistelmiä kunnallistekniikan töihin. Vastapainokoneen ja yhdistelmäkoneen runko perustuivat samaan konstrutioon, joten vastapainokoneen pystyi tarvittaessa muuttamaan yhdistelmäksi.


title: Vammas

text: Myös yhdistelmäkoneita valmistettiin sekä Ford- että Kubota-versioista ja osassa näistä käytettiin radiaalimoottorilla varustettuja hydrostaattisia etuvetoja. Yhdistelmäkoneiden eräs etu oli, että niissä voitiin käyttää täystelavarustusta ilman muutostöitä. Näin koneella päästiin tarvittaessa myös todella pahoihin maasto-olosuhteisiin.


title: Vammas

text: Pioneer esiteltiin samoihin aikoihin uuden Majorin kanssa, ja se oli Vammaksen ensimmäinen mekaanisella nelivedolla varustettu yhdistelmäkone. Pioneeria pidettiin aikanaan kankeahkona ja ohjaamoltaan ahtaana koneena verrattuna esimerkiksi JCB:n ja Casen mallistoon, mutta kestävyydeltään Pioneer oli parempi. Ohjaamorunkona oli sama kuin Majorissa, eli kapea telavarustuksen mahdollistava tyyppi.


title: Vammas

text: Magnum esiteltiin Pioneerin seuraajaksi ja se oli Vammaksen ensimmäinen runko-ohjattu kone. Siinä oli runko-ohjauksen lisäksi myös etupyöräohjaus. Kubotan moottori, Sauer-Sundstrand hydrostataattinen ajovoimansiirto, Hurth taka-akseli + aluevaihde, Carraro etuakseli ja Rexroth kuormantunteva työhydrauliikka. Magnum sai aikalaisiltaan erittäin hyvän vastaanoton, mutta mallin lanseeraus tapahtui juuri 1990-luvun alun laman kynnyksellä ja myyntimäärät jäivät vähäisiksi. Koneviesti-lehden viikon kestäneessä testissä kone sai suorastaan ylistäviä lausuntoja erityisesti ohjaamoergonomiastaan sekä ketteryydestään. Magnumia markkinoitiin Suomessa Keskon ja Ruotsissa Kommunal Maskinerin kautta.


title: Vammas

text: Vammaksen ura kaivureiden valmistajana päättyi vuonna 1992, kun Lännen Tehtaat osti Vammaksen kaivurituotannon. Vammas keskittyi sen jälkeen maanrakennuskoneissa tiehöyliin ja Lännen Tehtaat kaivureihin. Lännen Tehtaat oli 1980-luvulla hankkinut itselleen loimaalaisen T. Syväsen Konepajan James-kaivurikuormaimien, Lokomon tiehöylien ja kaivinkoneiden sekä turkulaisen Auran Rautateollisuus Oy:n Ara-kaivinkoneiden valmistuksen.


title: Vammas

text: Lännen Tehtaat harjoitti kaivurien valmistusta Lännen-tuotemerkillä omassa tytäryhtiössään. Tämän yhtiön liiketoiminnan Lännen Tehtaat myi vuonna 2004 Lännen Tractors Oy -nimiselle yhtiölle, jossa Lännen Tehtaat ei ole osakkaana. Kyseinen yhtiö on tällä hetkellä ainoa kaivurikuormaajien valmistaja Suomessa.


title: Interaktiivinen tekniikka koulutuksessa -konferenssi

text: ITK – Interaktiivinen tekniikka koulutuksessa (vuodesta 1990 vuoteen 1999 Interaktiivinen teknologia koulutuksessa) on Hämeenlinnassa Aulangolla vuosittain järjestettävä tieto- ja viestintätekniikan opetuskäyttöön liittyvä konferenssi.


text:
Konferenssin ohjelma sisältää yhteisiä luentoja ja pienryhmille tarkoitettuja foorumeita, joita aiemmin kutsuttiin nimellä Areena. Tori on tarkoitettu ohjelmistojen, laitteiden ja pedagogisten konseptien esittelyyn. Lisäksi konferenssia edeltää erillinen työpajapäivä.
Vuodesta 2008 ITK-konferenssin järjestäjiä ovat olleet mm. Hämeen kesäyliopisto, Tampereen yliopisto ja Hämeen ammattikorkeakoulu sekä opetus- ja kulttuuriministeriö, opetushallitus, Luokanopettajaliitto ry ja Matemaattisten Aineiden Opettajien Liitto MAOL. Kesällä 2018 Hämeen kesäyliopisto ilmoitti luopuvansa ITK-konferenssin järjestämisestä.


text: ITK-konferenssi järjestetään tieteellisistä konferensseista tutulla menetelmällä niin, että osallistujat lähettävät esitysehdotuksia joista vertaisarvioinnilla valitaan esitykset konferenssiohjelmaan. Konferenssin nykyiseen suunnitteluryhmään kuuluu asiantuntijoita mm. Suomen Akatemiasta, Aalto-yliopistosta, Otavan Opistosta, Suomen luokanopettajaliitosta, Opetusalan Ammattijärjestö OAJ:sta, Tampereen yliopistosta, Matemaattisten Aineiden Opettajien Liitto MAOL:sta, Helsingin yliopistosta, Business Finlandista, sekä Satakunnan ammattikorkeakoulusta.


title: Seppo Lappalainen

text: Seppo Kalevi Lappalainen (15. lokakuuta 1936, Polvijärvi – 12. joulukuuta 2001, Polvijärvi) oli suomalainen kirjailija.


title: Seppo Lappalainen

text: Lappalaisen tuotantoon kuuluu romaaneja, novelleja, pakinoita, näytelmiä, runoja ja elokuvakäsikirjoituksia.


title: Seppo Lappalainen

text: Lappalainen teki käsikirjoituksen Seppo Putkisen elokuvaan "Lintumies" (1978) ja Edvin Laineen elokuviin "Akaton mies" (1983) ja "Akallinen mies" (1986).


title: Tervasaaren paperitehdas

text: Tervasaaren paperitehdas on Valkeakoskella sijaitseva UPM-Kymmenen konserniin kuuluva paperitehdas, jossa on kaksi toiminnassa olevaa paperikonetta. Henkilöstöä on noin 350. Työntekijöitä edustaa Paperiliiton Tervasaaren osasto 45.


title: Tervasaaren paperitehdas

text: Tehtaan yhteydessä toimi myös Tervasaaren sellutehdas. Vanhaan sulfiittimenetelmään perustuva SAP-sellulinja suljettiin vuonna 2007. Tällöin investoitiin sulfaattisellutehtaaseen. Kuitenkin UPM ilmoitti 10.9.2008 suunnitelmasta sulkea sellutehdas vuoden 2008 loppuun mennessä. Sulkeminen vahvistettiin YT-neuvottelun jälkeen ja sellutehtaan tuotanto päättyi 2008 lopulla. Sellutehtaan sulkemisen yhteydessä tehtaan henkilöstön lukumäärä väheni 166 henkilöllä.


title: Tervasaaren paperitehdas

text: UPM-Kymmene Oyj myi voimapaperikone PK 7:n ruotsalaiselle Billerudille (Nyk. BillerudKorsnäs) 1.6.2012 voimaan astuneella yrityskaupalla. BillerudKorsnäs ilmoitti lopettavansa tuotannon linjalla 2016. Yhtiö siirtää PK 7:n vuoden 2017 aikana Tervasaaresta BillerudKorsnäs-konsernin Skärblackan tehtaalle Ruotsiin, jossa sillä on oma sellutehdas. Siirtosuunnitelman johdosta tehtaalla aloitettiin YT-neuvottelun 25. elokuuta 2015.


title: Tervasaaren paperitehdas

text:
Tervasaaren paperintuotanto alkoi vuonna 1902, kun Myllysaaren tulipalossa vaurioitunut kone siirrettiin sellutehtaan yhteyteen käärepaperikoneeksi. Varsinainen paperitehdas Tervasaaressa käynnistyi vuonna 1907, jolloin aloitettiin voimapaperin valmistus myyntiin uudella koneella.
Näitä koneita vanhemmat paperikoneet sijaitsivat Myllysaaren paperitehtaalla, joka tuhoutui tulipalossa vuonna 1938. Käytössä olevien kolmen koneen (PK5, PK7 ja PK8) yhteenlaskettu tuotantokapasiteetti on noin 350 000 tonnia vuodessa. Tervasaaressa valmistettiin voimapaperia 100 vuotta 1907-2007, jolloin viimeinen voimapaperikone PK6 suljettiin. Kone purettiin vuonna 2008.Tarrapaperit (Base):


title: Tervasaaren paperitehdas

text: Kirjekuori- ja MG-paperit:


title: Tervasaaren paperitehdas

text: Säkkipaperi:Tehdasalueella on rautatie, jossa aiemmin käytettiin tehtaan omia vetureita. Nykyään vaihtotyöt ja liikennöinnin hoitaa VR Osakeyhtiö.Veturi on sijoitettuna Haapamäelle (Haapamäen museoveturiyhdistys Ry, veturin omistaa Museorautatieyhdistys Ry) Veturista on vuodesta 2007 alkaen pyritty tekemään kauppoja ulkomaalaisten yhteisöjen kanssa, koska monikin yhteisö on kiinnostunut saamaan sen ajokuntoiseksi.


title: Ahmed Rami

text: Ahmed Rami (s. 12. joulukuuta 1946 Tafraoute, Marokko) on ruotsalais-marokkolainen kirjailija ja holokaustin kiistäjä. Hän perusti paikallisradiokanava Radio Islamin, jota on nykyisin lakkautettu.


title: Ahmed Rami

text: Ahmed Rami syntyi Marokossa, ja toimi siellä upseerina armeijassa. Hän sai poliittisen turvapaikan Ruotsissa vuonna 1973, koska hän väitti olleensa mukana kenraali Mohamed Oufkirin kuningas Hassan II kohdistuneeseen vallankaappausyrityksessä.


title: Ahmed Rami

text: Vuonna 1990 Rami tuomittiin kuuden kuukauden vankeuteen kansanryhmän vastaisesta kiihotuksesta. Tuomio perustui Ramin esittämiin väitteisiin ja mielipiteisiin kirjassaan "Vad är Israel?" sekä Radio Islam -kanavalla.


title: Ahmed Rami

text: Rami on pitänyt luennon ruotsalaisten uusnatsien tapaamisessa ja uusnatsistiset ryhmät myös myyvät hänen kirjojaan.


title: Rauman paperitehdas

text: Rauman paperitehdas on UPM:n omistama paperitehdas Raumalla. Tehdas on yksi maailman suurimmista aikakauspaperitehtaista. Rauman tehtaaseen kuuluu kolme paperikonetta, revintämassaosasto, kaksilinjainen kuorimo, kaksi hiomoa, kolme kuumahiertämöä, vesilaitos ja biologinen jätevedenpuhdistamo. Tehtaalla työskentelee noin 670 työntekijää.


title: Rauman paperitehdas

text: Paperitehtaan käytössä olevien paperikoneiden yhteinen tuotantokapasiteetti on 980 000 tonnia.


title: Rauman paperitehdas

text: Paperikone 4 on Suomen uusin paperikone. Tammikuussa 2013 UPM ilmoitti sulkevansa paperikone 3:n kesäkuuhun 2013 mennessä. Kone suljettiin 19. huhtikuuta 2013.


title: Rauman paperitehdas

text: Päällystetty aikakauslehtipaperi (LWC):


title: Rauman paperitehdas

text: Päällystämätön aikakauslehtipaperi (SC):


title: Rauman paperitehdas

text: Lisäksi tehtaaseen kuuluva RaumaCell valmistaa fluff-sellua eli revintämassaa. RaumaCellin tuotantokapasiteetti on 150 000 tonnia. Fluff-sellua käytetään hygienia- ja kuivapaperituotteisiin.


title: Viimeinen partiopoika

text: Viimeinen partiopoika ("The Last Boy Scout") on vuonna 1991 ensi-iltansa saanut toimintaelokuva. Sen on ohjannut Tony Scott, ja pääosissa ovat Bruce Willis ja Damon Wayans.


title: Viimeinen partiopoika

text: Elokuva tuotti Yhdysvalloissa noin 59,5 miljoonaa dollaria.


title: Viimeinen partiopoika

text:
Elokuva kertoo poliisista Joe Hallenbackista joka saa kuulla että hänen vaimonsa makaa hänen parhaan ystävänsä kanssa, eikä suhde tyttäreenkään ole siitä parhaimmasta päästä. Mies saa pienen kyttäyskeikan joka päättyy ammuskeluun, jossa kuolee tanssijatar Cory. Hän oli entisen jalkapalloilijan Jimmy Dixin tyttöystävä, joka lensi liigasta sopupelien takia. Joe ja Jimmy aloittavat yhteistyön saadakseen kiinni järjestön joka on Coryn murhan takana.
"Video-oppaassa" vuodelta 1994 Olavi Similä sanoo "Viimeistä partiopoikaa" väkivaltaiseksi ja melkoisen typeräksi luupääviihteeksi ja antaa sille kolme tähteä viidestä, mikä vastaa sanallista arviota ”hyvä”. "VideoHound’s Golden Movie Retriever" antaa elokuvalle kaksi tähteä neljästä.


title: Radonfluoridi

text:
Radonfluoridi (RnF) jalokaasu radonin ja fluorin yhdiste. Radon reagoi fluorin kanssa ja muodostaa kiinteää ainetta. Se hajoaa, kun sitä yritetään muuttaa kaasuksi. Radonfluoridin tarkka rakenne on epävarmaa.
Laskelmat ehdottavat sen olevan ioniyhdiste.


title: Radonfluoridi

text: Yleisesti radonyhdisteiden käytettävyyttä heikentää radonin radioaktiivisuus. Sen pitkäikäisimmän isotoopin puoliintumisaika on vain 3,82 päivää.


title: Seleenidioksidi

text: Seleenidioksidi on (SeO) (seleeni(IV)oksidi) on seleenin dioksidi. Se on väritön kiinteä aine ja yksi yleisimmistä seleeniyhdisteistä. Sitä käytetään muun muassa orgaanisessa synteesissä ja lasin värjäyksessä punaiseksi. Sen härmistymislämpötila 315 °C.


title: Seleenidioksidi

text: Seleenidioksidia valmistetaan hapettamalla seleeniä kuumalla happi- tai ilmavirralla.


title: Seleenidioksidi

text: Seleenioksidi on hapetin, mihin tarkoitukseen sitä käytetään orgaanisessa synteesissä. Siitä voidaan valmistaa myös muita seleeniyhdisteitä. Muita käyttökohteita ovat analyyttisessä kemiassa alkaloidien tutkimus ja loisteväreissä sekä lasien valmistuksessa.


title: Seleenidioksidi

text: Seleenidioksidi reagoi veden kanssa muodostaen seleenihapoketta.


title: Seleenidioksidi

text:
Seleenidioksidi on haitallista vesieliöille.
Seleenidioksidi on etenkin hengitettynä myrkyllistä.. Seleenidioksidin LC-arvoksi kanille on raportoitu 5 890 mg/m (20 min. altistus) ja vuohelle ja lampaalle 6 590 mg/m (10 min.).


title: Regina Rask

text:
Regina Rask (s. 1962 Viiala ) on suomalainen kirjailija ja toimittaja. Hän on valmistunut yhteiskuntatieteiden maisteriksi Tampereen yliopistosta 1986 pääaineenaan tiedotusoppi. Raskilla on ollut monia toimia Yleisradiossa. Toimittajana ja juontajana hän oli uutistoimituksessa (radio ja televisio), A-studiossa, Vierivät kivet -ohjelmassa ja Priimassa. Tällä hetkellä Rask on toimittajana Ylen Puoli seitsemän-ohjelmassa.
Rask aloitti kirjailijanuransa suhteellisen myöhään, 40-vuotiaana. Hänen teoksensa "Ei millään pahalla" oli Helsingin Sanomien kirjallisuuspalkintoehdokas 2002.
Seitsemän romaanin lisäksi Rask on kirjoittanut myös kolumneja ja jatkokertomuksia eri lehtiin. Hän on Suomen Sukututkimusseuran blogisti. Raskia pidetään yhtenä harvoista suomalaisen kirjallisuuden naishumoristeista.


title: Regina Rask

text: Raskilla on kaksi aikuista poikaa. Hän asuu aviomiehensä ja kahden koiran kanssa Hattulassa.


title: Johannes Jandunlainen

text: Johannes Jandunlainen ("Jean de Jandun", "Johannes de Genduno", "de Ganduno", "de Gandavo", "Jean de Jandum", "Joannes Jandum") (k. 1328) oli averroistinen filosofi, teologi ja politiikan teoreetikko. Hän oli kotoisin Jandunista, Ardenneilta nykyisestä Belgiasta.


title: Johannes Jandunlainen

text: Johannes vaikutti Pariisin yliopistossa, jonka Collège de Navarressa hän opiskeli. Hän oli merkittävä Aristoteleen tulkitsija. Johannesta on perinteisesti pidetty teoksen "Defensor pacis" toisena kirjoittajana Marsilius Padovalaisen ohella, mutta nykyisin monet tutkijat, kuten Quentin Skinner, ovat asettaneet tämän epäilyksenalaiseksi. Häntä pidetään myös Pariisin ensimmäisen ”turistioppaan” "De laudibus Parisiis" kirjoittajana.


title: Johannes Jandunlainen

text: Johannes Jandunlaista on monesti pidetty samana henkilönä kuin Johannes Gandilainen, mutta nykyään heidän katsotaan yleensä olevan eri henkilöitä. Hänet sekoitetaan joskus myös Johannes Gauntilaiseen.


title: Johannes Jandunlainen

text: Kaikista teoksista ei tiedetä, ovatko ne Johannes Jandunlaisen vai Johannes Gandilaisen kirjoittamia.


title: In Time: The Best of R.E.M. 1988–2003

text: In Time: The Best of R.E.M. 1988–2003 on vuonna 2003 julkaistu yhdysvaltalaisen rockyhtyeen R.E.M:n kokoelma-albumi. Se sisältää kappaleita yhtyeen Warner Bros. Recordsille tekemiltä levyiltä vuoden 1988 "Green"-albumilta vuoden 2001 "Revealiin" ja kaksi uutta sekä kaksi elokuvia varten tehtyä kappaletta.


title: In Time: The Best of R.E.M. 1988–2003

text: Levystä ilmestyi myös rajoitetun painoksen kahden CD:n versio, jonka kakkoslevy sisälsi harvinaisuuksia ja singlejen B-puolia. Yksilevyinen versio nousi Britannian albumilistan kärkeen, Yhdysvalloissa se myi kultaa ja oli parhaimmillaan kahdeksas. Kaksilevyinen versio oli Britannian listan 37. ja Yhdysvalloissa 16..


title: In Time: The Best of R.E.M. 1988–2003

text: Merkittävin kokoelmalta puuttuva R.E.M.-hitti on "Shiny Happy People", joka oli vuonna 1991 Top 10 -hitti sekä Britanniassa että Yhdysvalloissa.


title: In Time: The Best of R.E.M. 1988–2003

text: Kaikki kappaleet Berry, Buck, Mills ja Stipe ellei toisin mainita.


title: Terminen leikkaus

text: Terminen leikkaus on joukko materiaalien leikkaamiseen sovellettavia menetelmiä, joissa leikkaaminen tapahtuu lämmön tai palamisen avulla. Yleisimpiä menetelmiä ovat poltto-, plasma- ja laserleikkaus.


title: Terminen leikkaus

text: Termisiä menetelmiä käytetään paljon metallilevyjen leikkaamiseen. 3D-leikkaus laitteilla ja käsinleikkaamalla voidaan leikata myös monimutkaisempia muotoja. Eniten termistä leikkausta käytetään metallien leikkaamiseen, mutta esimerkiksi laserleikkauksella voidaan leikata lähes kaikkia tunnettuja materiaaleja.


title: Toni Kähkönen

text: Toni Kähkönen (s. 29. lokakuuta 1986 Vaasa) on suomalainen jääkiekkoilija, joka pelaa SM-liigajoukkue KooKoossa. Hän toimii joukkueen kapteenina. Kähkönen on pelipaikaltaan vasen laitahyökkääjä. Elite Prospects -sivuston Matias Strozykin mukaan hän on puolustava hyökkääjä, joka pelaa yksinkertaista ja fyysistä peliä sekä osaa tarvittaessa nostaa tasoaan hyökkäyspäässä. Kähkönen on sekä hyvä laukoja että maalinedustapelaaja ja hän on käyttökelpoinen myös alivoimalla. Kähkönen osaa pelata myös puolustajan pelipaikalla, jossa hän vietti Ruotsissa valtaosan kaudesta 2015–2016. Kähköstä on luonnehdittu pelityyliltään myös voimahyökkääjäksi. Strozykin mukaan hänellä on kehitettävää kiekollisessa pelissä.


title: Toni Kähkönen

text: Kähkönen syntyi Vaasassa, mutta aloitti jääkiekon Espoossa. Hänen kasvattajaseuransa on Espoon Palloseura, josta Kähkönen siirtyi B-juniori-ikäisenä Espoo Bluesiin. Hän voitti voitti A-nuorten SM-hopeaa vuonna 2007 ja pronssia vuonna 2006. Kaudella 2006–2007 Kähkönen debytoi myös Bluesin SM-liigajoukkueessa, missä hän sai tililleen 13 runkosarjaottelua jääden niissä ilman tehopisteitä. Kähkönen teki liigadebyyttinsä Bluesin kauden neljännessä ottelussa 21. syyskuuta 2006 JYPiä vastaan.


title: Toni Kähkönen

text: Kausi 2007–2008 oli Kähkösen tulokaskausi SM-liigassa. Hän teki 31 runkosarjaottelussa tehot 5+5=10 sekä 17 playoff-ottelussa tehot 2+2=4. Kähkösen liigauran avausmaali syntyi kauden neljännessä ottelussa 21. syyskuuta 2007 vieraissa Helsingin IFK:ta vastaan, tasan vuotta myöhemmin hänen liigadebyyttinsä jälkeen. Kähkönen oli kuitenkin runkosarjasta noin kolme kuukautta sivussa polvivamman takia. Hän voitti SM-hopeaa keväällä 2008 ja teki kaudeksi 2008–2009 vuoden mittaisen jatkosopimuksen Bluesin kanssa.


title: Toni Kähkönen

text: Kausi 2008–2009 oli Kähköselle ensimmäinen kokonainen ja ehjä SM-liigassa, ja hän teki 57 runkosarjaottelussa tehot 16+10=26. Kähkönen oli Bluesin kolmanneksi paras maalintekijä. Hän myös jakoi yhdeksällä osumallaan koko kevään 2009 pudotuspelien maalipörssin voiton joukkuetoverinsa Ryan Kellerin kanssa. Kähkösen liigauran ensimmäinen kypärätemppu syntyi 23. maaliskuuta 2009 puolivälierien kuudennessa ottelussa vieraissa Pelicansia vastaan. Hän teki ottelussa myös syöttöpisteen. Kähkösen ottelun ensimmäinen maali jäi Bluesin voittomaaliksi, ja hänet palkittiin "Ilta-Sanomien" kahden tähden tähtipelaajana. Kähkönen pelasi kauden aikana myös Mestarien liigassa.


title: Toni Kähkönen

text: Kähkönen nimettiin kaudeksi 2009–2010 Bluesin kapteeniksi. Hän teki SM-liigan yhden kauden piste-ennätyksensä tehoilla 21+13=34, joilla Kähkönen oli Bluesin paras maalintekijä ja kolmanneksi paras pistemies. Hän jakoi SM-liigan maalipörssin kymmenennen sijan Pelicansin Vili Sopasen ja TPS:n Ville Vahalahden kanssa. Kähkönen voitti myös SM-liigan alivoimamaalipörssin neljällä osumallaan. Hänet valittiin tammikuun 2010 SM-liigan kuukauden pelaajaksi. Kähkösen kauteen mahtuu myös muutaman viikon mittainen poissaolo olkapäävamman takia. Hän onnistui tekemään ensimmäisen runkosarjassa viimeistellyn hattutempun 23. tammikuuta 2010 vieraissa Tampereen Ilvestä vastaan, jolloin Kähkönen teki Bluesin kaikki maalit ja palkittiin "Ilta-Sanomien" kolmen tähden tähtipelaajana. Toukokuussa 2010 hän teki kaksivuotisen jatkosopimuksen Bluesin kanssa.


title: Toni Kähkönen

text: Alkukausi 2010–2011 meni sekä Kähköseltä että Bluesilta hyvin ailahtelevaisesti Joukkueen päävalmentaja Lauri Marjamäen mukaan hän pelasi paljon puolikuntoisena ja joutui lopulta viikoiksi sivuun joulukuussa 2010. Kähkönen oli kuitenkin iskussa kevään 2011 pudotuspeleissä, jolloin hän oli kahdeksalla osumallaan Bluesin paras maalintekijä ja voitti SM-hopeaa. Pudotuspelien onnistujana tunnettu Kähkönen onnistui tekemään kypärätempun 26. maaliskuuta 2011 kuudennessa puolivälieräottelussa Porin Ässiä vastaan. Hän teki 3–0-voittoon päättyneessä ottelussa Bluesin kaikki maalit, palkittiin "Ilta-Sanomien" kolmen tähden tähtipelaajana ja ratkaisi joukkueelle välieräpaikan. Bluesista tuli samalla kaikkien aikojen ensimmäinen "Villi kortti" -kierrokselta välieriin asti edennyt joukkue.


title: Toni Kähkönen

text: Kaudella 2011–2012 Kähkönen oli 13 osumallaan Bluesin kolmanneksi paras maalintekijä. Kaudeksi 2012–2013 hän siirtyi kaksivuotisella sopimuksella Oulun Kärppiin. Kähkönen kuului joukkueen tasaisimpiin suorittajiin ja parhaisiin hankintoihin. Hän oli tehoilla 19+11=30 joukkueen toiseksi paras maalintekijä ja kolmanneksi paras pistemies. Kauden 2013–2014 päätteeksi Kähkönen voitti Suomenmestaruuden.


title: Toni Kähkönen

text: Kaudeksi 2014–2015 Kähkönen siirtyi vuoden mittaisella sopimuksella Ruotsiin ja SHL-joukkue Leksands IF:n riveihin. Joukkue putosi kauden päätteeksi HockeyAllsvenskaniin, mutta Kähkönen siirtyi sieltä kaudeksi 2015–2016 puolestaan SHL:ään nousseen Karlskrona HK:n riveihin vuoden mittaisella sopimuksella. Hänestä odotettiin joukkueeseen johtavaa pelaajaa, mutta Kähkönen ei mm. onnistunut avamaan kauden aikana maalitiliään. Ruotsalaislehti "Aftonbladet" listasikin hänet Örebro HK:n Jakub Petružálekin jälkeen SHL:n alkukauden 25 epäonnistuneimmasta pelaajasta toiselle sijalle joulukuussa 2015. Kähkönen siirrettiin loukkaantumissuman aikana puolustajan tontille, jossa hän pelasi valtaosan koko loppukaudestaan. Karlskrona ajautui kauden päätteeksi SHL:n karsintoihin, mutta onnistui kuitenkin säilyttämään sarjapaikkansa voitettuaan AIK IF:n otteluvoitoin 4–1.


title: Toni Kähkönen

text: Kähkönen palasi kaudeksi 2016–2017 vuoden mittaisella sopimuksella Kärppiin. Hän kärsi kauden aikana loukkaantumisista, mutta jäi kevätkaudella myös kokoonpanon ulkopuolelle. Kähkönen pelasi lopulta vain 34 runkosarja- ja yhden playoff-ottelun. Kaudeksi 2017–2018 hän siirtyi kaksivuotisella sopimuksella KooKoohon. Kähkönen nimettiin joukkueen kapteeniksi. Hän oli 23 syöttöpisteellään KooKoon paras syöttäjä kesken kauden muualle siirtyneiden Patrick Bjorkstrandin ja Jake Newtonin kanssa.


title: Toni Kähkönen

text: Kähkönen on pelannut yhteensä 11 A-maaottelua tehopistein 1+1=2. Hän teki A-maajoukkuedebyyttinsä Česká Pojišťovna Cupin Tampereella pelatussa avausottelussa 16. huhtikuuta 2009 Venäjää vastaan, jolloin Kähkönen teki myös ensimmäisen A-maajoukkuemaalinsa.


title: Rautaristi (elokuva)

text: Rautaristi ("Cross of Iron") on Sam Peckinpahin ohjaama sotaelokuva vuodelta 1977. Elokuva perustuu Willi Heinrichin kirjaan "Das geduldige Fleisch" () vuodelta 1956. Heinrich oli itse sotaveteraani ja käyttänyt kirjassa omia kokemuksiaan. Elokuva voitti Golden Screen -palkinnon. Filmin budjetti oli suhteellisen pieni, vain noin 6 miljoonaa dollaria. Peckinpahin tyylille ominaisesti elokuva on hyvin verinen ja siinä on paljon hidastuksia.


title: Rautaristi (elokuva)

text: Elokuva sijoittuu itärintamalle vuoteen 1943. Wehrmacht on lähes työnnetty pois Kubanilta ja pitää hallussaan vain pientä sillanpääasemaa Tamanin niemimaalla. Rautaristi kuvaa käytännöllisen alikersantti Steinerin ja aristokraattisen kapteeni Stranskyn välistä ristiriitaa.


title: Rautaristi (elokuva)

text: Peckinpah ohjasi elokuvan jo uransa alamäen alettua. Yhdysvaltalaisia tuottajia oli vaikea löytää ja elokuva tehtiinkin pääasiassa eurooppalaisten rahoittajien avulla. Elokuva kuvattiin Jugoslaviassa. Rahoituksen puutteessa viimeistä kohtausta ei ehditty valmistella ollenkaan, vaan se tapahtui Coburnin ja Schellin improvisaationa. Aikanaan elokuva aliarvioitiin täydellisesti, mutta myöhemmin se on kerännyt runsaasti kehuja. Orson Welles kehui Rautaristiä kaikkien aikojen parhaaksi sodanvastaiseksi elokuvaksi.


title: Rautaristi (elokuva)

text: Negatiivisen kritiikin joukossa elokuva saikin omana aikanaan kiitosta lähinnä realistisesta kaluston ja varusteiden kuvaamisesta – tosin elokuva sijoittuu kesään 1943, mutta elokuvassa usein nähty T34/85-panssarivaunu tuli laajaan käyttöön vasta saman vuoden talvena. Vanhempia T-34/76 malleja on tosin huomattavasti vähemmän jäljellä kuin ympäri maailmaa myytyä T-34/85 mallia ja siten T-34/85 mallia käytetään usein toisen maailmansodan itärintamalle sijoittuvien elokuvien kuvauksissa välittämättä siitä mihin vuoteen elokuva sijoittuu.


title: Rautaristi (elokuva)

text: Elokuva alkaa kuvasarjalla, joka esittää Adolf Hitleriä, Hitler-Jugendin nuorisoa, Saksan hyökkäystä Neuvostoliittoon ja perääntymisvaihetta. Taustalla soi saksalainen kansanlaulu "Hänschen klein". Sitten elokuva siirtyy kuvaamaan korpraali Steinerin johtamaa tiedustelujoukkuetta. He ovat juuri hyökkäämässä venäläistä kranaatinheitinpatteria vastaan. Hyökkäyksen loputtua joukkue saa vangiksi venäläisen lapsisotilaan.


title: Rautaristi (elokuva)

text: Kun he palaavat selviää, että he ovat saaneet uuden komppanianpäällikön, rikkaan aristokraattisen preussilaisen upseerin, kapteeni Stranskyn. Nähdessään lapsisotilaan Stransky käskee Steinerin ampua vangin, koska käskyjen mukaan vankien ottaminen on kiellettyä. Steiner kieltäytyy tekemästä niin ja Stransky uhkaa tehdä sen itse. Poikaa saattanut ylikorpraali Schnurrbart kuitenkin pelastaa pojan viime hetkellä väittäen tekevänsä sen itse.


title: Rautaristi (elokuva)

text: Kun Stransky tapaa rykmentin esikunnassa eversti Brandtin ja tämän kyynisen adjutantin kapteeni Kieselin, nämä kiusaantuvat Stranskyn naiviudesta. Kun he kysyvät, miksi Stransky tuli itärintamalle, tämä kertoo palvelleensa aiemmin Ranskassa ja tulleensa vapaaehtoisena. Brandtin tiedustellessa syytä vapaaehtoisuudelle, Stransky väittää tulleensa hankkimaan rautaristin. Eversti lupaa antaa yhden omistaan, mutta Stransky vain nauraa ja sanoo laskeneensa leikkiä. Kun Steiner myöhemmin tulee antamaan raporttia, Stransky ylentää Steinerin.


title: Rautaristi (elokuva)

text: Pian sen jälkeen venäläiset aloittavat suurin joukoin hyökkäyksen saksalaisten asemiin. Saksalaisten tappiot ovat kovat ja eversti Brandt soittaa Stranskylle käskien tätä tekemään vastahyökkäyksen. Stransky kuitenkin saa verta vuotavan haavan venäläisten kranaattikeskityksessä ja lamaantuu täysin. Samaan aikaan luutnantti Meyer aloittaa itsenäisesti vastahyökkäyksen, joka ajaa venäläiset pois saksalaisten asemista. Meyer kuitenkin kaatuu vastahyökkäyksen aikana. Myös Steiner haavoittuu ja joutuu sotasairaalaan.


title: Rautaristi (elokuva)

text: Kun Steiner palaa sotasairaalasta, hänelle selviää että Stransky on ottanut kunnian vastahyökkäyksestä itselleen. Stransky tietää adjutanttinsa Triebigin olevan homoseksuaali ja saa asian salaamisesta vastineeksi Triebigin todistamaan Stranskyn tehneen vastahyökkäyksen. Stransky myös pyytää Steineria todistamaan, jotta hän saisi rautaristin. Sen jälkeen hän on omasta mielestään tehnyt kaiken tarpeellisen ja voi palata takaisin Saksaan. Steiner kuitenkin kieltäytyy todistamasta ja Stranskyn kauna häntä kohtaan kasvaa. Kun venäläiset yllättäen tekevät suuren hyökkäyksen, joka murtaa saksalaisten linjat, Stransky jättää ilmoittamatta Steinerille vetäytymisestä ja nämä jäävät linjojen taakse ansaan.


title: Rautaristi (elokuva)

text: Selviydyttyään lopulta lähelle saksalaisten uusia asemia Steiner lähettää radiolla viestin, jossa kertoo partion tulevan mukanaan useita vankeja. Jotkut saksalaiset arvelevat kyseessä olevan ansan ja Stransky itse komentaa Triebigin ampumaan Steinerin partion. Kun Steiner joukkueineen lähestyy saksalaisten asemia, Triebig avaa tulen. Lopulta jotkut saksalaisista tajuavat lähestyvien hahmojen olevan saksalaisia, ja Triebig joutuu lopettamaan ampumisen. Kuitenkin kaikki Steinerin miehet kahta lukuun ottamatta ovat kuolleet joko omien tai takana hyökkäävien venäläisten tuleen. Triebig yrittää paeta ja kun Steiner ottaa hänet kiinni, hän huutaa epätoivoisesti: ”Se oli Stranskyn idea, minulla ei ollut siinä osaa eikä arpaa”. Raivoissaan Steiner kuitenkin ampuu Triebigin juoksuhautaan.


title: Rautaristi (elokuva)

text: Samalla hetkellä venäläiset aloittavat jälleen rajun hyökkäyksen saksalaisten asemiin. Steiner juoksee saksalaisten päämajaan, jossa Stransky on rautaristin saatuaan juuri lähdössä pois. Kun Stransky kysyy, missä Steinerin joukkue on, Steiner vastaa: ”Te olette minun joukkueeni”. Steiner myös kertoo Triebigin kuolleen ja pakottaa Stranskyn osallistumaan taisteluun. Miehet lähtevät taisteluun, jossa Stransky miltei välittömästi saa kypäräänsä osuman, niin että se lentää pois hänen päästään. Samaan aikaan Steiner ja Stransky näkevät Brandtin kokoavan miehiä vastahyökkäykseen ja lopussa Stransky kysyy: ”Miten lipas vaihdetaan?”


title: Rautaristi (elokuva)

text: Elokuva loppuu "Hänschen kleiniin". Steiner näkee hallusinaatioita aiemmin vangitsemastaan pojasta ja alkaa nauraa hysteerisesti. Lopussa näytetään kuvasarja sodan uhreista: pikkupoika itkee hautaristien keskellä, kahta siviiliä hirtetään ja lapsia tuijottaa keskitysleirin piikkilanka-aidan lävitse (kyseinen kuva on suomalaiselta siirtoleiriltä). Elokuvan lopussa tulee Bertolt Brechtin sitaatti: ”Älkää iloitko hänen kuolemastaan. Vaikka maailma on yhdessä pysäyttänyt äpärän, narttu joka synnytti hänet on yhä kiimassa.” ("Do not rejoice in his defeat, you men. For though the world has stood up and stopped the bastard, the bitch that bore him is in heat again.")


title: Elect the Dead

text: Elect the Dead on System of a Downin laulaja Serj Tankianin esikoissooloalbumi, joka julkaistiin lokakuussa 2007.


title: Elect the Dead

text: Tankian soitti suurinta osaa soittimista itse, mutta sai albumin teossa apua System of a Downin rumpalilta John Dolmayanilta, entiseltä Primusin/nykyiseltä Guns N' Rosesin rumpalilta Bryan "Brain" Mantialta, Dan Montilta ja Larry "Ler" LaLondelta kitarassa ja bassossa, oopperalaulajalta Ani Maldjianilta ja joiltakin kielisoitinten soittajilta, kuten Antonio Pontarellilta.


title: Elect the Dead

text: Kaikille normaalialbumin kappaleille tehtiin musiikkivideot. . Videoiden ohjaajat ovat:


title: Giulietta Masina

text: Giulia Anna ”Giulietta” Masina (22. helmikuuta 1921 Bologna, Italia – 23. maaliskuuta 1994 Rooma, Italia) oli italialainen näyttelijätär ja italialaisen elokuvaohjaaja Federico Fellinin puoliso.


title: Giulietta Masina

text: Hänen tunnetuimpia elokuviaan ovat mm. "Varieteen valot" (Luci del varietà, 1950), "Valkoinen sheikki" (Lo sceicco bianco, 1952), "La Strada – Tie" (La Strada, 1954), "Huijarit" (Il bidone, 1955), "Cabirian yöt" (Le notti di Cabiria, 1957), "Giulietta ja viettelykset" (Giulietta degli spiriti, 1965) ja "Ginger ja Fred" (Ginger e Fred, 1986).


title: Giulietta Masina

text: Masina ja Fellini olivat naimisissa noin viidenkymmenen vuoden ajan. Pariskunnalla ei ollut lapsia. Masina kuoli keuhkosyöpään vain viisi kuukautta Fellinin kuoleman jälkeen.


title: Tankred Dorst

text: Tankred Dorst (19. joulukuuta 1925 Sonneberg – 1. kesäkuuta 2017 Berliini) oli varsinkin näytelmillään tunnetuksi tullut saksalainen kirjailija. Hän syntyi Sonnebergissä, Thüringenissä, ja saavutti ensimmäiset huomattavat menestyksensä näytelmäkirjailijana 1960-luvun alussa.


title: Tankred Dorst

text: Dorst toimi vierailevana professorina Australiassa ja Uudessa-Seelannissa.


title: Petri Nummela

text: Petri Nummela (s. 17. kesäkuuta 1971 Hollola) on suomalainen trap-ampuja, joka on kilpaillut useissa arvokilpailuissa. Hän edustaa Lahden Ampumaseuraa.


title: Idänhopeanokka

text: Idänhopeanokka ("Euodice malabarica") on eteläaasialainen loistopeippoihin kuuluva varpuslintu. Lajin nimesi Carolus Linnaeus 1758.


title: Idänhopeanokka

text: Linnun pituus on 11-11,5 cm. Se on pieni, höyhenpuvultaan punavarpusnaarasta muistuttava lintu, jolla on pitkähkö tumma pyrstö ja hopeanharmaa kekonokka. Sukupuolet ovat samannäköisiä.


title: Idänhopeanokka

text: Idänhopeanokka pesii Keski-Idässä ja Etelä-Aasiassa, Israelista Nepaliin, Bangladeshiin ja Sri Lankaan. Se on yleinen ja sen kanta on elinvoimainen. Se on paikkalintu eikä sitä ole tavattu Suomessa. Se on ollut yleinen lemmikkilintu, ja karkuun päässeistä lemmikeistä on muodostunut pesiviä vieraslajipopulaatioita ainakin Kuwaitiin, Jordaniaan, Qatariin, Puerto Ricoon ja Yhdysvaltoihin.


title: Idänhopeanokka

text: Kuivat, osin pensaikkoiset tai harvapuustoiset avomaat, savannit, viljelysmaat, mielellään vesistön lähellä.


title: Idänhopeanokka

text: Pesä on suurehko ruohonkorsista punottu kupukattoinen rakennelma puussa. Valkoisia munia on 4-10. Haudonta-aika on noin 2 viikkoa. Poikaset ovat lentokykyisiä noin 3-viikkoisina.


title: Idänhopeanokka

text: Idänhopeanokka on siemensyöjä.


title: Gundel Henrikson

text: Gundel Anita Henrikson-Fors (31. toukokuuta 1916 Porvoo - ?) oli suomalainen näyttelijä. Hän näytteli elokuvissa ja näytteli sekä ohjasi ruotsinkielisessä radioteatterissa.


title: Gundel Henrikson

text: Henrikson sai Pro Finlandia -mitalin 1964.


title: Ipatinga

text: Ipatinga [-ti´e-] on kaupunki Minas Geraisin osavaltiossa Brasiliassa.


title: Ipatinga

text: Kaupunki sijaitsee noin 140 kilometriä Belo Horizontesta itään. Vuonna 2000 siellä asui 212 000 henkeä. Ipatingassa on huomattavaa terästeollisuutta, joka perustuu läheiseen Itabiran rautamalmiesiintymään. Pinta-alaa kaupungilla on 166.5 km².


title: Joonas Olkkonen

text: Joonas Olkkonen (s. 19. helmikuuta 1976 Lahdessa) on suomalainen kaksoistrap-ampuja. Hän edustaa Lahden Ampumaseuraa.


title: Inke Mikkola

text: Inke Mikkola (oik. Ingeborg (Inke) Aina Lemmitty Maattola; 29. heinäkuuta 1910 – 4. huhtikuuta 1992) oli suomalainen näyttelijä.


title: Inke Mikkola

text: Hän sai Pro Finlandia -mitalin 1964.


title: Mossoró

text: Mossoró [-ro´] on kaupunki Brasiliassa Rio Grande do Norten osavaltiossa. Kaupungin väkiluku on noin 263 000 (2011).


title: Mossoró

text: Mossoró on puuvillanviljelyalueen kauppakeskus. Siellä on myös suolantuotantoa ja yliopisto.


title: Arla (Suomi)

text: Arla Oy on suomalainen meijeriyhtiö, joka kuuluu kansainväliseen Arla Foods -konserniin. Arla-yhtiö syntyi vuonna 2008 Arla Foodsin ostettua Ingman Foods Oy Ab:n Ingman Groupilta. Yhtiö toimi vuosina 2008–2014 nimellä Arla Ingman Oy. Toukokuun 2014 alussa yhtiön nimi muuttui Arla Ingman Oy Ab:sta Arla Oy:ksi.